Mari Luz Esteban: «Orain gertatu den guztia zahartzaroari ematen zaion tratamenduaren metafora da» | Gizartea | Berria\nOsteguna, 2021ko urtarrilak 28\nBasaurin (Bizkaia) harrapatu zuen konfinamenduak Mari Luz Esteban EHUko irakasle eta antropologoa (Pedrosa de Valdeporres, Espainia, 1959). Elixabete Garmendia kazetariak (Ormaiztegi, Gipuzkoa, 1953), berriz, Zerainen (Gipuzkoa) pasatu du itxialdia, ahizpekin. Zahartzaroaz lehenago ere egiten hasiak ziren gogoetan, baina itxialdiak agerian utzi du, haien ustez, adinez nagusiagoak direnenganako utzikeria. Esparrurik aurrerakoienetan ere joera hori badagoela diote: adinekoei buruz hitz egitekoa, adinekoak kontuan hartu gabe. Horregatik, eskatu dute nagusiagoen ahots kolektiboari ere lekua egiteko. Bideo deiez egin dute elkarrizketa, Berria FM podcast saiorako.\nZer moduz zaudete? Nola joan zaizue itxialdia?\nMARI LUZ ESTEBAN: Ni Basaurin nago itxialdia hasi zenetik; ezin izan naiz lanera joan Donostiara, baina nire etxeko baldintzak onak dira. Seme nagusiarekin egon naiz, ondo moldatu gara. Senide eta lagunekin ere hitz egin dut maiz. Albisteei oso lotuta egon naiz, baina orokorrean, ondo.\nELIXABETE GARMENDIA: Niri kostatu egin zitzaidan jakitea zer zen konfinamendua, batez ere ezin mugitzearena. Halere, landagunean egon naiz bi ahizpekin. Hemen, gainera, babes sarea auzotarrenganaino zabaldu da. Ogia eta egunkaria erosteko, esaterako, txandakatu egiten gara. Lehenago bagenuen harremana, baina egoera honek harreman hori estutu du; laguntasunera eta zaintzara bideratu da.\nM.L.E.: Elixabetek dioenaren harira, uste dut oso adi egon garela gure lagunak zelan egon diren, baten bat apur bat okerrago bazegoen deituz... Hori ere interesgarria izan da: telefonoz edo deien bidez mantendu dugu zaintza.\nPandemiaren hasieratik aldagai garrantzitsua izan da adinarena: nagusiagoak zaurgarriagoak direla, bereizi egin behar direla adin tarteak, ordutegi jakin batzuetan irten daitezkeela soilik... Nola bizi duzue hori zuek?\nE.G.: Landagunean egonda, ez dut ordutegiena hain zorrotz bizi izan, baina gaizki daramat bereizketa hori. Adinagatik soilik etiketa bat jarri zaio jendeari, bai adinekoen kasuan baina baita haurren kasuan ere. Gizartea segmentatu dute. Beharbada, hala behar zuen, osasun neurriek hala eskatuta, baina niri susmo txarra ematen dit.\nMari Luz, zuk BERRIAn argitaratu zenuen artikulu batean esaten zenuen belaunaldien arteko arrakala are handiagoa bilakatu dela hilabeteotan.\nM.L.E: Lehenagotik bazegoen segmentazio hori, baina orain oso ikusgarri gelditu da. Ni ez naiz gai esateko arriskuagatik egin ote duten ala ez. Baina badira kontraesanak: batetik, adinari garrantzi handia eman zaio, baina benetan arriskupean egon diren langileei buruz ez da hitz egin. Beraz, desoreka egon da arriskuei buruz hitz egiteko orduan. Orain ere, beste fase batean egon arren, adinekoei ordutegi konkretu bat esleitu diete. Benetan, ez dakit beharrezkoa den. Hipokrisia handia dago: badirudi zaharrak zaintzen ari garela, baina denok entzun ditugu zahar etxeei buruzko albisteak. Paternalismoz jokatzen da.\nPaternalismoa diozu, eta adinkeriaz ere hitz egin da egunotan. Nagusiekiko infantilizazioa egon al da? Autonomiaren ukatze bat?\nE.L.: Infantilizazioaren adierazpen bat da telebistan entzuten dugunean «gure aitona-amonak» edo «gure zaharrak». Hori ez da zilegi inondik inora. Haurrei buruz ere hala ari dira. Gure horrek jabetza adierazten du, eta hor ukatzen da pertsonen beregaintasuna.\nM.L.E.: Herritar eta subjektu izaera ukatzen zaie. Adinekoak arazo mediko bat edo patologia bat bilakatu dira instituzio publikoentzat. Objektu moduan tratatzen ditugu. Ez zaie eskatzen iritzia. Orain hasi dira pentsiodunak berriro protestan, eta poztu egin nintzen kolektibo gisa haien ahotsa entzutean. Oso kezkagarria da erabat manipulagarriak diren herritar gisa ikustea adinekoak eta haurrak. Horren aurrean protestatu egin behar dugu, eta ez bakarrik adin bat dugunok. Oso erraz labaintzen gara horrelako iritzietan.\nAdinkeria kutsu hori egon daiteke esparrurik aurrerakoienetan ere, beraz. Euskal Herriko Jardunaldi Feministak izan ziren azaroan, eta, horren ostean, hainbat ahotsek esan zuten beharrezkoa zela nagusiagoen beharretara ere egokitzea diskurtsoa, baita haien premiak aintzat hartzea ere.\nM.L.E.: Asko eskatzen diogu mugimendu feministari. Esango nuke feminismoa eredugarria dela, ez perfektua, baina bai nahikoa eredugarria. Adin diferenteetakoak batzen gara mugimenduan, eta horri bere balioa eman behar diogu. Ez dago teorizatuta, baina bada praktika bat. Bestalde, sektore bakoitzak zer behar duen jarri beharko genuke mahai gainean, eta adinaren faktorea agian ez dugu kontuan hartzen. Badira emakume gazteen taldeak; indartsuak, gainera. Baina zaharren sektore hori ez dago hain antolatuta, eta, nire ustez, beharrezkoa da emakume emantzipatu eta zaharrek ahots propioa izatea.\nE.G.: Nik ez dut mugimendu feministaren barrutik hitz egiten, ez nago antolatuta baina feminista banaiz; beraz, distantziatik hitz egiten dut. Belaunaldi bakoitzak bere ekarpenak egiten ditu, eta azkena sekulakoa egiten ari da, bai antolaketan eta baita diskurtsoari dagokionez ere. Baina kritika egin nahiko nuke: diskurtsoaren formulazioa teknikoegia izaten da askotan. Opaku bilakatzen da. Dibulgaziorako artikulu bat heteropatriarkatua hitzarekin hasten denean, dardarka jartzen naiz, badakidalako segidan datorrela terminologia hori guztia. Gure garaiko feminista batzuek jarraituko diote horri, eta gure adineko emakume batzuek ere bai, baina asko kanpoan uzten ditu. Momentu egokia izan daiteke horren inguruan hausnartzeko.\nM.L.E.: Hori da faktoreetako bat, baina ikusi behar dugu zein diren diskurtsoa leku guztietara ez ailegatzeko beste aldagaiak ere. Horretarako behar da eztabaida eta kontzientzia kolektiboa.\nBelaunaldi bakoitzak egin dezakeen ekarpenaz aritu zara, Elixabete. Zuk zeuk aipatu izan duzu, Dolores Gonzalez Katarain Yoyes-i buruzko hitzaldiak eman dituzunean, neska gazteek esaten dizutela aurreratua zela garai horretarako.\nE.G.: Nik badut sentsazio hori, baginela aurrerakoiak garai hartarako. Gaur egun ere gazteek horrela ikustea aitorpen moduan bizi dut. Eta, batez ere, poza ematen dit soka ez delako eten. Uste dut garrantzitsua dela sokari tinko eustea.\nM.L.E.: Gainera, sokarekin segitzeko, ezagutu egin behar da. Historia hori errekuperatu egin behar da. Egon ziren norbanakoak, baina baita taldeak ere; batzuetan ahaztu egiten zaigu. Memoria hori transmititu egin behar da.\nIzan zena gazteagoei transmititzea bai, baina adinez nagusiago diren horien premiei erreparatzen al zaie? Mari Luz, zuk orain gutxi kaleratu duzu Andrezaharraren manifestua. Beharra zenuen aldarrikapen horiek mahai gainean jartzeko?\nM.L.E.: Bai. Argi dago zahartzaroaz gure artean hitz egiten dugula; zimurrak direla, osasun arazoak direla... baina ez dugu horri buruz hausnartzen kolektiboki. Era berean, uste dut andre zaharrek hitz egin dezaketela zahartzaroaz, baina baita bizitzaz ere.\nE.G.: Zahartzaroari buruz hitz egitea oraindik tabua da. Eta hori gainditu beharra dago. Nik ondorioztatzen dut 70eko hamarkadan aurrerakoiak izandakoak, orain adinekoak garela, eta, hortaz, garai batean hainbat arlotan egindako urratsei segika, orain zahartzeko modu berriei buruz pentsatzea dagokigula. Kontua da denbora gutxi gelditzen zaigula. Ez dakit noraino iritsiko garen.\nZahartzeko eredu diferenteei buruz ari zarete. Koronabirusak, hain zuzen ere, auzitan jarri du zahar etxeetako kudeaketa. Badira zahartzeko bestelako modu batzuk, ordea, eta gutxi hitz egiten da horren inguruan.\nM.L.E.: Ezin da esan zahartzeko modu on bakarra dagoela. Baina badira oinarrizko kontu batzuk: autonomia izan behar da, maila ekonomiko gutxieneko bat izan behar da, osasun zerbitzu sare indartsua behar da... Aldagai asko hartu behar dira kontuan. Klase soziala eta norekin bizi nahi duzun, esaterako. Egun, «ongi zahartzea» oso garestia da, eta ez da gauza bera zaharrek eta gazteek espazio bera konpartitzea ala ez... Edonola ere, gai horiekiko oso urrun gaude oraindik. Presio egiten ez badugu, agintariak ez dira prest egongo diru hori guztia eta aldaketa hori guztia mahai gainean jartzeko.\nE.G.: Adin piramideari erreparatuta, agerikoa da gizartea geroz eta zaharragoa dela, eta instituzioek, krimen ikaragarri bat egingo ez badute, kasu egin behar diote. Nik itxaropen pixka bat ikusten dut pentsiodunen elkarteen inguruan. Mugimendu hori izan da lehen aipatu dudan belaunaldi jakin haren fruitua. Garai hartan borrokalariak izandakoak, zahartzean ere borrokalari hainbat. Gizarte honen erronkarik handienetariko bat da zahartzaroari behar den bezala erantzutea. Horregatik, itxaropena dut pentsiodunen mugimenduaren barruan lan ildo bat sortzea. Nola zahartu pentsatzea dagokigu.\nKoronabirusaren krisiak mahai gainean jarri ditu hainbat aldarrikapen, baina adinez nagusiagoak direnen premiak azaleratu al dira?\nM.L.E.: Ez dakit zer gertatuko den, baina gustatuko litzaidake gatazkak, protestak eta grebak areagotzea. Zaintza arloan agian intsumisioa bilatu behar da. Espero dut hori gertatzea, datorrenak ez dirudielako oso positiboa. Halere, galdera ikurra dugu zabalik.\nE.G.: Hasieran hartu genuen zaplazteko ikaragarri horrekin asko hitz egin zen munduak zein aldaketa behar dituen. Baina hori zertan geldituko ote den... beldur naiz ahaztu ote zaigun hasierako erreakzio hura. Hala eta guztiz ere, uste dut krisi honek agerian utzi dituela zaharren egoitzen ereduaren gabeziak. Aurretik, egoitzetako langileen egindako grebak ere norabide horretan zihoazen.\nM.L.E.: Ez dugu askorik salatzen, baina ezin da zerbitzu publiko batekin negozioa egin. Eta, kasu honetan, jendea dirua egiten ari da. Oso abiapuntu txarra da. Euskal Herrian begiratu behar da sare pribatuak eta sare publikoak nola dauden gurutzatuta, eta horren gainean hitz egin behar da. Hori ez bada aldatzen... jai daukagu. Pentsatu behar dugu zein zaintza sistema nahi dugun. Horretarako, sistema irauli behar da, eta ez dakit politikariak prest dauden. Egitura irmo horri buelta ematea nekeza izango da.\nE.G.: Hor dago gakoa. Adinekoen zaintza ezin da negozio bihurtu. Egia da zahartzeari buruzko eztabaida ezin dela honetara mugatu, baina orain gertatu den guztia zahartzaroari ematen zaion tratamenduaren metafora bat da.\nM.L.E.: Hori baino gehiago. Zahar etxeen inguruan egin daitekeen eztabaida baliagarria da gure gizarteari buruzko gogoeta egiteko. Zaharren egoeraz harago, zer-nolako antolamendua nahi dugun pentsatzeko baliagarria da.\nHasieran esan duzue mingarria dela «gure zaharrei» buruz hitz egitea, haien ahotsa aintzat hartu gabe. Zuek, ordea, ari zarete gaiaren gaineko gogoeta egiten. Zein dira, beraz, premiak? Zein eskubide bermatu behar da?\nE.G.: Aldarrikapen zerrenda bat baino gehiago, jarrera aldaketa eskatzen diot gizarteari. Gure hori kenduta, aitona-amonak hori kenduta... Bagaude adineko batzuk bilobarik ez dugunak, ez dakit zergatik esleitzen diguten ezaugarri hori unibertsalki. Zahartzaroa autonomiarekin bizi ahal izateko baldintzak ezarri behar dira, eta hori hala ezin denean mundu honetatik joateko eskubidea ere izan behar dugu. Beraz, hori dena eragozten duen guztia, kanpora.\nM.L.E.: Ados nago. Eta, horretaz gain, beste hainbat aldagai kontuan hartu beharko ditugu. Oraindik ez dugu eztabaida aberastu. Edozelan ere, honi irtenbidea topatu behar diogu modu kolektiboan. Guztion beharrak, guztion eskubideak eta guztion ekarpenak kontuan hartu behar ditugu. Adinekoek hitz egin behar dute. Ez dakigu zer pentsatzen duten. Adinekoei buruz denok hitz egiten dugu, baina elkarrizketa bat izan behar da, guztiok maila berean eta modu horizontalean.\nGrebara, txikienen alde\nLAB, Steilas eta ELA sindikatuek deituta, lanuztea egin dute Haurreskolak partzuergoan. Langileek arrazoiak badituztela aldarrikatu dute: «Grebara joan gara nahiko gaindituta gaudelako»\nOsakidetzako langileek «egiturazko gabeziez» abisu emango dute gaur\nGrebarako deia egina dute SATSE, ELA, LAB, CCOO, UGT eta ESK sindikatuek. Gutxieneko zerbitzuak, larunbatetakoen parekoak\nNeskak eta mutilak, punta banatan\nIkasleak sexuaren arabera bereizten dituzten hamabi ikastetxe daude oraindik Euskal Herrian. Adituek hezkuntza mota hori kritikatu arren, Jaurlaritzaren eta Nafarroako Gobernuaren babes ekonomikoa dute: 26 milioi euro jasoko dituzte aurten.


Urtea ideetan. New York Times dixit — Eibar.ORG | Eibarko peoria\nHemen zaude: Hasiera / Blogak / Prospektiba / Urtea ideetan. New York Times dixit\nUrtea ideetan. New York Times dixit\nEneko Astigarraga 2004/12/14 20:05\nWorld Changing -en irakurri dut aste honetako New York Times Magazine aldizkariak 2004 urteko ideen bilduma dakarrela.\nErregistratu beharra dago, baina doan da, eta bertan The Year in Ideas: A to Z. aurkituko duzu. Beste modu batera esanda, urteko tendentzia edo joera aipagarriak. New York Times Magazinek zerrenda ateratzen duen laugarren urtea da.\nAurtengoan, Acoustic Keyboard Eavesdropping-tik You Don't Need Superstars To Win-era.\nTartean, kuriosoa New York bezelako metropolian Micropolis, The bezelako ideia urtekoen artean zerrendatzea. Baina, aurten hauteskundeak izan dituzte eta Bush-en aldeko botoa Mikropolis hauetatik (50.000 biztanle baino gutxiagoko eremuak) dator era masiboan.\nIzan ere, eremu mikropolitano hauetan Bush-ek %60.6 portzetaia lortu zuen, Kerry-k % 39.2 lortzen zuen bitartean. Eta erabakikorra izan zen Ohio Estatuan, 29 eremu mikropolitanotik 27k gorri (errepublikano-Bush) bozkatu zuten, Bushen garaipena zihurtatuz.\nAipatutako webgunean urteko beste ideia asko. Oso AEB-koak batzuk noski ( Fertile Red States edo saski-baloiko arazoei buruzko 3-Point Problem, The ), baina globalak eta deigarriak beste batzuk: Skin Literature , Dumb Robots Are Better edo Giga-Waves .\nSTEPHEN HAWKING gizon prudentea eta azkarra da\nAurrekoarekin zerikusirik ez daukan zenbaki berdineko artikulu batean elkarrizketa bat egiten dio Deborah Solomon-ek Stephen Hawking irakasle famatuari.\nLehen galdera hau da:\nZein uste duzu dela fisika munduan aurten agertu den ideiarik inportanteena?\nEta Hawking -ek gizon prudente eta azkarra dela erakusten du erantzunean:\nEz dugu jakingo urte batzuek pasatu arte.\nEz dakit New York Times-eko magazine horretako artikulugileek erlaziorik duten....


Baraualdia abiatu dute lau gaztek, euskal presoen eskubideen alde | Baraualdia abiatu dute lau gaztek, euskal presoen eskubideen alde – iparraldekohitza\nuztaila 8, 2017\n“Gure herriaren egoeraz arduratzen garen gazteak gara eta geroari itxaropenez so egin nahi diogu”. Hitz horiekin azaldu dute bere desmartxa euskal presoen eskubideen alde bi asteko baraualdia hasi dute lau gazteek. Azken urteetan, euskal gatazkaren konponbide prozesua aitzinarazi duten gertakari garrantzitsuak izan direla azpimarratu dut, baina, Espainiar eta Frantziar estatuek ez dutel “inplikatzeko borondaterik”. Apirilaren 8ko armgabetzearen ondotik Bakegileek egindako irakurketarekin bat egin dute. “Hurrengo urratsa, euskal presoen askatzerako bidean, aplikatzen zaien salbuespen legediarekin bukatzea da”.\nKonponbide gosez lelopean abiatu duten ekimenak bi aste iraunen ditu. Tarte horretan, Ipar Euskal Herriko gazte eragile anitzekin mintzatu nahiko lukete: “besta komite, gaztetxe, alderdi, erakundeeta norbanakoei euskal presoen eskubideen aldeko Gazte adierazpenarekin bat egitea proposatuko diegu”, azaldu du Ainhoa Sarasuak. Gazte kolektibo horiek euskal presoek pairatzen duten “salbuespen legedia” salatu eta abenduaren 9ko Parisko mobilizaziora deitzea nahiko lukete.\nHalaber, gizarte osoa “interpelatu” nahiko lukete. Azken hilabeteetan bake prozesua babestu duten eragile anitzetako ordezkariek parte hartuko dute beraiekin batera 24 orduko baraualdiak eginez; beste batzuk, babesa erakustera agertuko dira. Egunero elkarretaratzeak eginen dituzte 19:00etan, eta uztailaren 14an eta 21ean, Baionan, Donibane Garazin eta Maulen mobilizatuko dira. Bi astez, hitzaldiak, filma proiekzioak, eta eztabaidak antolatu dituzte.\nUztailaren 22an bukatuko dute baraualdia. Egun horretarako, gazteriaren agerraldi masibo bat iragarri dute.\nBattittu Coyosen ustez, zubererari buruzko ikerketa gehiago behar dira\nazaroa 30, 2016\n2015eko martxoan bukatuko du Lokarrik bere bidea


GIPUZKOAKO ARTXIBO OROKORRA.BEKAK\nJosé Ignacio Tellechea Idígoras beka\nGipuzkoako Foru Aldundiak 2008. urtean hil zen José Ignacio Tellechea Idígoras historialariari omenaldia egin nahi dio, eta horretarako 2010. urtean haren izena daukan ikerketa beka sortu du Gipuzkoari buruzko historia azterketak egiteko, hainbat diziplinatako ikuspegiak onartzen dituelarik.\nKultura, Gazteria eta Kirol Departamentuaren beka hori, Gipuzkoako Artxibo Orokorraren (AGG-GAO) kudeatzen duena, 1993az geroztik ematen ari direnen oinordekoa da.\n2020ko deialdia (Oinarri arautzaileak eta Deialdia) Gipuzkoako Aldizkari Ofizialean argitaratu da (ekainaren 12ko GAO, 110zk.). Informazio gehiago nahi baduzu, jar zaitez harremanetan artxiboarekin, telefonoz edo Internet bidez.\nLanen emaitzak, beti ere ikerketa proiektua zuzendu duten irakasleen on iritziarekin, digitalizaturik argitaratuko ditugu e-liburuak sailean, Bekak/Becas bildumaren barruan.\nHutsik gelditu zen\nBekari uko egin zion\nIkerketa Escultura romanista en Gipuzkoa. El taller de Tolosa tituluaz argitaratu da\nOLANOIPARRAGIRRE, Amaia; ALIJOSTES OLASAGASTI, Gorka, y GARMENDIA AIESTARAN, Aitor\nLan honetan oinarritu zen Hamazazpigarren zalduna editorea 1998an argitaratutako El honor de los vascos. El duelo en el País Vasco, fueros, nobleza universal, honor y muerte\nLan honetan oinarritu zen R&B (Haranburu Editorea) 1996an argitaratutako Verano y revolución. La Guerra Civil en Gipuzkoa (julio-septiembre de 1936)\nLan honen laburpena Vasconia. Cuadernos de Historia-Geografía 24ean aurki daiteke, (1996), 157-192 orrialdeetan, Eusko Ikaskuntza-Sociedad de Estudios Vascos


Urriaren 16an, astelehenean, goizetik ekin genion lanari eta parte hartu zuten 3 ponenteekin amaiera eman genion esku arteko moduluari, hau da “euskararen biziberritze prozesuaren gako nagusiak” moduluari. Hasteko, Jon Sarasuak helduen euskalduntze alfabetatzeaz eta euskal kulturgintzaz jardun zuen eta, bazkal aurretik, Itziar Idiazabalek hezkuntzaren garrantziaz aritu zen. Astelehenari amaiera emateko HUHEZIko irakasle Mikel Etxaburuk kultur produkzioaz jardun zuen.\nAsteartean EHU-ko IXA taldeak egiten duen lan aparta ezagutzeko aukera izan genuen, hizkuntza gutxituek komunikabide eta teknologia berrien bitartez aukera eta zailtasun berriak topatzen dituztela ikusteko. Ondoren, Gipuzkoako Foru Aldundian ongi etorri ekitaldia egin zen eta, bertan ere ideia garrantzitsuak atera ziren: “Utilizar nuestra lengua es el fruto del trabajo de mucha gente” (“Gure hizkuntza erabili ahal izatea, jende askoren lanaren ondorioa da”). Berria egunkarian bukatu genuen eguna, komunikabideek eta batez ere hizkuntzak komunikabideetan duen garrantzia nabarmendu zuen zuzendari den Martxelo Otamendik.\nAsteazkenean bisita didaktikoa izan genuen Gasteizen. Goizean Oihaneder euskararen etxean ateak zabaldu zizkiguten, proiektuaren helburu, lorpen, zailtasun eta erronken inguruan hitz egiteko. Topaguneko Manuel Morenok eta GEU Elkarteko Amaia Elorzak osatu zuten euskararen biziberritzeak Araban izan duen ibilbidea.\nArratsaldez, berriz, Lakuara abiatu ginen azken bisitara, Eusko Jaurlaritzako HPS-ra (Hikuntza Politikarako Sailburuordetzara). Bertan egin ziguten harrera Miren Dobaranek (sailburuordeak), Estitxu Alkortak (Euskara Sustatzeko zuzendariak), Joseba Lozanok (Herri Administrazioetan Hizkuntza Normalizatzeko zuzendariak) eta Jon Aizpuruak (Plangintza eta Azterlanetako arduradunak) Eusko Jaurlaritzak indarrean duen plangintzaren berri zehatza emateko.\nOstegun osoa Patxi Baztarrikarekin eman genuen. Goiz eta arratsaldez izan genuen Patxi “Hizkuntzak biziberritzeko eragile publikoak” gaiaz. Zenbat gauza esan zituen Patxik!…eta zenbat gauza aipatu gabe gelditu ziren!\nOstirala, berriz, egun luzea genuen. Arlo akademikoari dagokionez bertako zuzendari den Jasone Mendizabalek Topagunearen berri eman zigun. Jon Sarasua, berriz, “ezberdintasun politiko, ideologiko zein erlijiosoez eta interes organizatibo”-en gaiaz jardun zen.\nEta ostirala, Aretxabaletako Larriño auzoan egindako afariarekin amaitu genuen. Ikastaldi trinkoko partaideek euren herriko janariak prestatu zituzten eta giro goxoan dastatzeko aukera izan genuen. Era guztietako kanta eta musikarekin eman genion amaiera afariari.\nHonaino aste honetako kronika, datorren astelehenean izango duzue laugarren (beraz, azken!) astean jazotakoaren berri. Bitartean, gure blogean dituzue xehetasun gehiago eta gure sare sozialetan (Twittereta Facebook) egunez-egunekoa.\n- Urriaren 30ean, 17:30etan, Galartzako dorretxean "Hamaika amets eta beste bat gehiago", Ikastaldi Trinkoaren agur-ekitaldia.


Abian da Grezian errefuxiatuta dauden pertsonentzako arropa bilketa | Laudio Ikastola\nAbian da Grezian errefuxiatuta dauden pertsonentzako arropa bilketa\nLaudio Ikastolako Batxilergoko ikasleek sortutako HESIHES kooperatibak Grezian diren errefuxiatuak laguntzeko Zaporeak proiektuarekin abiatutako elkarlanarekin aurrera jarraitzen du.\nOraingoan Zaporeak proiektuak Euskal Herrian abiatutako arropa bilketa bideratzen ari dira Laudio Ikastolan. Gelaz gela ikasleak motibatzeko azalpen saioak eskaini dituzte. Hortaz, familiei gaiaz etxean hausnarketa egitea proposatzen dizuegu, guztion artean ekimenerako ekarpena presta dezazuen.\nAZAROAREN 22RA ARTE\nHAUR ETA HELDUEN ARROPAK BILDUKO DITUZTE\nHaur eta helduentzako neguko arropak: erabilitako txaketa, jertseak, berokiak, galtzak, gonak, osagarriak (bufandak, txanoak, eskularruak, gerrikoak…) edo zapatak bilduko dituzte azaroaren 22ra arte. Poltsak Ikastolako sarreratan, Haur Hezkuntzan zein egoitza nagusian, biltzen ari dira.\nHego Euskal Herri osoan bideratzen ari den ekimen honetan bildutakoa Greziara bidaltzeko, laguntza ere eskatzen dute. Izan ere, laguntza Greziaraino eramango duen palet bakoitzak 150 euroko kostea du. Laboral Kutxako ES18-3035-0103-84-1030037127 kontuan diru ekarpenak biltzen dituzte eta Ikastolako idazkaritzan ere ekarpenak biltzeko itsulapikoa aurkituko duzue.


Lamiako Maskarada: Berria Egunkarian!\nAurreko ostiralean Peru Azpillaga kazetariak egindako erreportaia atera zen Berria egunkarian.\n“Herri bat gara gu, eta hau gure historia eta gure ohiturak dira”, errepikatzen du Ieltxuk behin eta berriro, gaua heldu eta suaren inguruan dantzan egiten duen bitartean. Lamiakoko Maskaradari amaiera emateko antolatutako akelarrea da. Urtero urtero Lamiakoko futbol zelaian biltzen dituzte egun osoan auzoan batutako pertsonaia mitologiko guztiak. Bertan, iluntzen duenean, sua piztu eta Leioako auzoari izena ematen dion kondairan oinarritutako ikuskizuna eskaintzen dute. Aurten 40 urte beteko dira maskarada antolatzen hasi zirenetik, eta, hori ospatzeko, euskal jaia antolatu dute biharko. “Txikitatik bizi izan dugu jaia; oso berezia da guretzat, magikoa; auzotar guztiek hartzen dute parte”, adierazi du Arkaitz Correa maskaradako kideak. “Ez da soilik dantzatzen direnen kontua. Buruhandiak, erraldoiak, musikariak… jende asko inplikatzen da, eta bere ekarpena egiten du”, arrazoitu du. Maskarada maiatzaren amaieran egiten dute beti, eta hiru zatitan banatzen da. Lehenengo biak arratsaldez egiten dira, eta azkena, gauez. 17:30ean, Maiatza pertsonaiak, jantzi loredun bat soinean duela, maskarada hasi dela jakinarazten du, eta kalejira moduko bat abiatzen du auzoko jendea animatzeko, erraldoi, buruhandi eta fanfarreak lagunduta. Ondoren, Mari eta Sugaar agertzen dira, eta, haiekin batera, Prudentzia lamina. Marik pertsonaia mitologikoak biltzen ditu herrian zehar: ingumak, galtzagorriak, sorginak, Ieltxu, Aker eta beste hainbeste. Sugaar, mitologiaren arabera, laminen nagusia zen, eta, beraz, berak bilduko ditu lamina guztiak, lamina dantzaren bidez. Gaua heltzearekin batera, akelarrea egiten dute, Lamiakoko elizaren ondoan. Han, Prudentziaren kondaira antzezten dute. “Oso urduri egon ohi gara. Arratsaldea lasaiagoa da, bakoitzak badaki zer egin. Baina akelarrean gauza asko daude: soinua, fokuak, txalaparta, fanfarrea… dena ondo atera behar da”, azaldu du Correak. “Batzuetan, amaitutakoan soilik disfrutatzen dugu antolatzaileok”.\nJoseluis Raymon eszenografoa izan zen Lamiakoko Maskaradaren sortzaileetako bat, 1978an. “Hurrengo urtean, maiatzaren azken ostiralean egin zen lehenengo ospakizuna”. Geroztik hona, 40 urte bete dira, baina ez da urte guztietan egin. “Garai haietan, egoera soziopolitikoa oso bestelakoa zen”, nabarmendu du. Frankismoaren amaiera zen. “Egun, ditugun ohitura eta ekitaldiak normaltzat hartzen ditugu, baina hasieran debekatuta egon ziren”. Euskal kultura eta tradizioa berreskuratzeko abiatu zuten egitasmoa, aldarrikapen modura. Bibliografia arakatzen hasi, eta Antonio Truebaren Lamiaren Kantua istorioa topatu zuten. Han azaltzen da nondik datorren Lamiako auzoaren izena: Prudentzia Berrizko mendian bizi zen, alargun. Haren semea hazi zenean, soroak saldu, eta itsasoratu egin zen, ama oso atsekabetuta utziz. Behin, itsasontzi zuri bat ikusi zuen, eta, semearena zela pentsatuz, hara hurbildu zen korrika. Alta, ez zen hura, eta tristuraz beteta Ondizko paduretan hil zen. Momentu hartan laminen kantua entzun omen zen, eta esaten da Prudentzia lamina bihurtu zela. Geroztik, Ondizko padurei Lamiako Hondartza deitu izan zaie. Lehenengo hamarkadan zailtasun asko izan zituzten, antolatzaileek egin behar izaten zutelako guztia: maskarak, jantziak… “Ez zuten orain dugun diru laguntzarik, eta auzotarrek egiten zuten dena, eskuz”. Hiru urtez jarraian egin ostean, bi urtetan ez zen egin. 1984an berriro kaleratu arren, 1988ra arte ez zen errepikatu. Geroztik, urtero egin da. “Baliabide faltak eta dirurik ezak ekarri zuen geldialdia. Gure auzoa apala da, langilea, eta garai haietan, gainera, drogak kristoren sarraskia egin zuen inguru hauetan”.


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Fabrikazio-teknikak (Modulua)" topic_facet:"Energi eraginkortasuna eta eguzki energia termikoa (Heziketa zikloa). Goi maila" topic_facet:"Instalazioen irudikapen grafikoa (Modulua)"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Fabrikazio-teknikak (Modulua) Proposatutako gaia: Energi eraginkortasuna eta eguzki energia termikoa (Heziketa zikloa). Goi maila Proposatutako gaia: Instalazioen irudikapen grafikoa (Modulua)\nEkipamendu eta instalazio termikoak (Modulua) Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


'Burdina eta abotsa', Joseba Gotzonen eskultura-erakusketa - Kulturklik\n"Burdina eta abotsa", Joseba Gotzonen eskultura-erakusketa\nSanturtzi 2020(e)ko azaroaren 13(e)tik 2020(e)ko abenduaren 3(e)ra\nBURDINA ETA ABOTSA izeneko bilduma burdinezko euskarrien birziklatzetik sortzen da. Portugaleteko Nazioarteko Zortzikote Jaialdiak bere publizitatea ezagutarazteko erabili zituen euskarri horiek.\nErronbo erdiaren forma daukaten falkekin eta horietako lau batuz, 8 zenbakiaren profila zuzena ateratzen da. Zenbaki hori "ochote" edo "otxote" erdarakadekin erlazionatuta dago. Ganbarako abesbatza mota hori izendatzeko "zortzikote" (euskaraz) eta "octeto" (gaztelaniaz) izango litzateke zuzena.\nIrudi hori oinarri bezala hartuz, eredu ezberdinak diseinatzen ditut zortzikote baten zortzi ahotsak irudikatzen dituztenak eta ahotsarekin erlazionatutakoak: formazioak, ahotsak, otxoteszena (dantza, musika eta antzerkia), bibrazioa, zortzikoa...\n"Falka" ahotsari loturik dago. Horregatik, bi "falka" erabiltzen dira korda bakoitzetik, edo lau "falka", alde batetik, tenorren kordak adierazteko eta, bestetik, baritonoenak eta baxuenak.\nPiezak batzerakoan, aukera ezberdinak kontuan izan nituen baina burdinazko torlojuekin gelditu nintzen bi arrazoigatik. Alde batetik, euskarri beraren parte bat izateagatik, eta, bestetik, burdinazko obra arkitektonikoetan batzeko elementu bat delako. Adibide argi bat Bizkaiko Zubia dugu, euskal industria garapenaren adierazgarriena. UNESCOk Gizateriaren Ondare izendatu zuen 2006an.\nPieza guztiak JG Fe Art erregistratutako markarekin pertsonalizatuta daude, AISI 304 altzairu herdoilgaitzezko plaka batean grabaturik.\nData 2020(e)ko azaroaren 13(e)tik 2020(e)ko abenduaren 3(e)ra


Rafa Larreina » 2006 » Urtarrila\nZilegitasunik gabeko artikulua 27/01/2006\nEspainiar Konstituzioaren 8. artikulua, mehatxu gisa hartuta, berriro ere gogora ekarri duen militar baten hitzaldiak piztutako hika-mika bukatu gabeko trantsizio baten ondoria baino ez da. Aipatu artikuluak bere horretan jarraitzen duen bitartean, Estatua ez da zeharo demokratikoa izango, polemikaren eta artikuluaren beraren oinarrian bere zilegitasun demokratikorik eza ezkutatzen delako. Bere jatorriagatik ez ezik, bere eduki materiala eta kontzeptualagatik ere 8. artikulua ez da zilegizkoa ikuspuntu demokratiko batetik.\nDebekatuz gero, gainerako alderdiek beste ekitaldi bat deitzea proposatu du EAk 15/01/2006\n(Berria) Batasunari datorren larunbatean Barakaldoko ekitaldia egitea debekatzen bazaio, beste alderdiek «eskubideak indarrean dituzten eta adieraztea galarazten zaien herritarrei hitza emateko» beste ekitaldi bat deitzea nahiko luke EAk. Rafa Larreina legebiltzarkideak atzo Radio Euskadin proposatu zuen «demokraziaren eta giza eskubideen aldeko konpromiso argia» duten alderdiek adierazpen askatasunaren aldeko ekitaldi publikora dei zezaketela, Batasunaren ekitaldia debekatuz gero.


47-48 Edizioa hausnartzea. Aldizkari foroa — Arteleku.net\n47-48 Edizioa hausnartzea. Aldizkari foroa\nNorentzako egiten dira aldizkariak?\nEdizioa hausnartzeari buruzko monografikoa egitea aztertzen hasi ginenean, azken hilabetetan modu batera edo bestera egin ditugun hausnarketak bildu baino ez genituen egin. Baina zer zen gogoan aurrera eta atzera erabili genuen asmo hori? Bada, labur esanda honako hau: arte jarduerak aztertu nahi genituen informazioaren teknologiek ekarri dituzten ekonomia eta gizarte alorreko aldaketak abiapuntu izanda.\nHedabideen esku gutxitan biltzeak komunikazioa bera txirotzen eta homogeneotzen duen garai honetan iruditzen zaigu argitaletxe txikiek, formatu eta eduki berriekin esperimentatzen ari diren horiek, gizarte eta kultura alorreko harremanetan eragiten dutela nola edo hala, eta egungo gizartearen dinamismoaren irudi direla.\nKezka horrek bultzaturik, artearen eta sormen lanaren funtzioa zalantzan jartzen duten eta sormenean, bitartekotzan eta edukien banaketan gertatzen ari diren aldaketak aztergai izango dituen aldizkarien foroa sortzea pentsatu genuen. Deialdia gure mugez gaindi ere zabaldu genuen eta hainbat galdera egin genien jatorri desberdineko zenbait aldizkariri, lantzen dituzten ideiak ezagutu eta zabaltzeko. Besteak beste, honako hauek:\nZein xede izan duzue argitalpen hori sortzerakoan sormenaren eta ekoizpenaren aldetik?\nNorentzako egiten duzue aldizkaria?\nBanatzeko eta sustatzeko zein bide duzue gogokoen?\nHorrez gain, gure aldizkariari buruzko balorazioa eskatzen dizuegu eztabaida kritikoa zabaltze aldera.\nZuentzako ere ekimen hau interesgarria izatea espero dugu eta eztabaida eta proiektuen arteko lankidetza sustatzeko balioko duelakoan gaude. Eskerrik asko guztioi laguntzeagatik. Hurrengo batean ere izango dugu elkarren berri.\nZehar47dentro.pdf — PDF document, 85Kb\nMetronome, mal de ojo, afterall...\nPublishing in 3D\nZehar471.pdf — PDF document, 265Kb\ncentrodearte.com, ciclo, eseté...\nZehar472.pdf — PDF document, 294Kb\nIndependentziaren teoria txikia.\n(aleph, Acción Paralela eta arts.zin-ek proiektu editorial independenteen mikro konstelazio gisa garatutako praktika bideratzen duten definizio kritikoei buruz)\n1. Lehen paradoxa (paralogismo bat da gehiago): ezin da independentziari buruz independenteki hitz egin. Independentzia orok zerbaitengandik independente izatea beharrezko du. Independentzia, hori izateko, zerbaiten mendeko izan nahi ez duelarik, horrexen mendean dago hain zuzen, ezinbestean; bera definitzearren, besterik ez bada ere.\nZehar47Aleph.pdf — PDF document, 56Kb\nBerritasuna, aurretik sumatu ezin dena, kalkulatu gabea dena, ezuste moduan ailegatzen dena, gertakari berezia, betiko bideetatik irteten dena, ezezagunetik sortzen dena, porrotetik, depresiotik, barne deskalabru intimo zein kolektiboetatik sortzen dena... horren guztiaren atzetik ibiltzeko ohitura hartu dut. Gehienetan, egoera zail edo deserosoetatik etortzen da aldaketa. Are gehiago, arrakasta duenarekin halako deserosotasun batek sortua ere bada. Izan ere, arrakastak blokatze bat ekar baitezake. Ez du halako irazkortasun bat ahalbide lezakeen zirrikiturik uzten. Arrakasta, agindu jakin bat bete izanaren, arazo jakin bat konpondu izanaren itxura dela medio, oztopo bihur daiteke aurrera egiteko, aldaketa eta aukera berriak sortuz, edo besterik gabe kanpoko munduari, gutako bakoitza inguratu eta geure barruan ere badagoen mundu zabal horri irekita egonez.\nZehar47Parachute.pdf — PDF document, 69Kb\nJakin egin behar da kutsatzen, originaltasuna lortzeko. Xabier Mendiguren\nElkarrizketa honetan Koldo Izagirrek itsasoaz eta portuaz, XX. mendeko poesiari buruz eta zinemaren ekoizpenetaz hitzegiten du besteak beste.\nZehar47Mendiguren.pdf — PDF document, 133Kb\nErresistentzia/Sorkuntza. Catherine David\nErresistentzia/Sorkuntza Elkarteak 2002ko otsailaren 1ean Porto Alegren ospatu zen Munduko Gizarte Foroaren barne aurkeztu zuen testua erreproduzitzen dugu. Elkarteko partaideak Catherine David, Suely Rolnik, Peter Pál Pelbart, Denise B. de Sant’Anna, Laymert Garcia dos Santos, Kazuo Nakano, Ligia Nobre eta Cécile Zoonens dira. Tailer irekian solaskide gonbidatuak: Yann Moulier-Boutang, Michael Hardt, Franco Barchiesi, Franco Berardi, Luca Casarini, Giuseppe Cocco eta Maurizio Lazzarato izan ziren.\nZehar47Resist.pdf — PDF document, 301Kb\nZehar47CalAlbum.pdf — PDF document, 359Kb


Eguneko zentroak: Artapenaren kalitatea, hobetzeko modukoa; plazak, eskas oraino ere [4tik 1. orria] | Aldizkaria | EROSKI CONSUMER\nEguneko zentroak: Artapenaren kalitatea, hobetzeko modukoa; plazak, eskas oraino ere\nMendekotasunik duten pertsonen eguneko artapen-ekipamenduek kalifikazio polita irabazi duten arren, horien %60etan sartu ahal izateko itxarote-zerrenda errespetatu behar da eta, gainera, hamarretik bik ez dute azterketa gainditu.\nSei espainiarretik batek (zazpi milioi eta erdi lagunek, beraz) 65 urte baino gehiago ditu IMSERSO erakundearen arestiko datuen arabera. Espainiako hiritarren zahartze horrek mendekotasunik nozitzen duen populazioaren hazkuntza progresiboa ondorioztatu du: egun, izan ere, 1.125.000 pertsona baino gehiago dira eguneroko bizitzan normaltasunez bere kasa aritzeko gauza ez direnak, gaitasun fisiko edo mentalen urritze latz edo erabatekoa nozitzearren; horrek, noski, pertsona horiek janzteko, jateko, toki batetik bestera mugitzeko, etc, senideek edo zaintzaileek etengabe artatzea agintzen du.\nZaharren egoitzak arras aukera mugatua da, horrelako aterpetxe gutxi dagoelako oraindik: Espainian 3,71 plaza baizik ez da zaharrentzako egoitza pribatu zein publikoetan 65 urtetik gorako ehun laguneko (IMSERSO-k 2006 urtean emaniko datua). Egoitza horietako gehienek, publiko direnek batik bat, eskatzailea hartzeko itxarote-zerrenda luze eta aspergarriak gaindiarazten dituzte.\nMenpekotasunik nozitzen duten zaharren eguneroko artapenaren alternatiba urrietako bat eguneko zentroak dira. Mendekotasunik nozitzen duten zaharrentzat 1.703 eguneko zentro daude erregistraturik (IMSERSO-k 2005 urtean emaniko datua), denen artean 40.000 plaza osatzen dituztelarik. Izenak adierazten duen legez, mendekotasunik duen pertsona egunez jasotzen dute (eskuarki, goizeko zortzietatik ilunabarreko zazpiak arte), astelehenetik ostiralera arte eta, kasuren batean, baita asteburu eta jaietan ere. Zentro hauek hainbat zerbitzu eskaintzen dituzte: artapen pertsonala, mantenua, osasun artapena, errehabilitazioa, jarduera fisikoak, aisialdiko ariketak eta, kasu gehientsuenetan, pazientearen etxetik zentrorainoko garraioa. Honelako artapen modeloa izango da Espainian oraindik orain onetsi den Mendekotasunei buruzko Legearen ardatzetako bat.\nGaiaren garrantziaz jabeturik, CONSUMER EROSKI-k mendekotasunik nozitzen duten pertsona zaharrentzako 134 eguneko zentro aztertu ditu A Coruña, Araba, Alacant, Asturias, Bartzelona, Kantabria, Kordoba, Granada, Gipuzkoa, Madril, Malaga, Murtzia, Nafarroa, Sevilla, Valentzia, Valladolid, Bizkaia eta Zaragozan. Era berean, zentro bakoitzeko arduradunei hainbat galdera egin zaie, zentroetako artapenaz eta zerbitzuez, erabiltzailearentzako informazioaz, prezioez, segurtasunaz eta sartzeko erraztasunez ahalik eta informazio hoberena eskuratzeko. Zentro horietako 46 publiko dira, 49 pribatu eta 39, berriz, hitzarturiko titulartasunekoak. Horiez gainera, CONSUMER EROSKI-ko teknikariek, balizko bezero gisa (senide bat bertan sartu nahi dutela aitzakiatuz), joan den urrian eguneko zentro guztiak bisitatu dituzte, instalazioen egoera eta kontserbazioa, argitasuna, zaharrek erabilgarri duten egiazko espazioa (paseatzeko tokiak, zentroko dependentzien zabaltasuna, etc.), instalazioen garbitasuna, segurtasuna eta sartzeko erraztasuna bertatik bertara egiaztatzeko.\nBertan ikusitakoaren zein zentroei eginiko inkestaren konpilazioaren bitartez erdietsitako emaitzen balantzea positiboa da (gehienez ere 10 puntu lor zitezkeela, batez bestekoa 7,3 puntukoa izan da, CONSUMER EROSKI-k 2002 urtean eginiko antzeko azterketan jasotakoa baino hobea, alegia. Azpimarratzeko moduko gabezia batzuek, dena den, hortxe diraute. Osotasunaren maila ona gorabehera, hamar establezimendutik bik ez dute proba gainditu behar bezainbeste sendagile eta espezialistarik ez edukitzearren eta hamar eguneko zentrotik seik itxarote-zerrenda betearazten dute; eragozpen hori hautematen da, gehienbat, titulartasun publikoetan (%87) eta plaza hitzartuak dituzten zentroetan (%74); pribatuetan, berriz, hori %22tan bakarrik jazotzen da. Itxarote zerrenda delako muga hori dutenetan 14 pertsona daude zain, batez beste, baina bederatzi zentrotan zerrenda horietan 30 lagun baino gehiago daude izen emanik. Hona azterlan honetako ondorio nabarmenetako bat: eguneko zentro publikoak, pribatuak baino dezente merkeagoak izateaz gainera, pittin bat hobeak ere badira (7,8 puntu publikoek, 7,4 puntu pribatuek eta 6,7 puntu hitzartuek).\nHurrengo orrira joan: Artapenaren kalitatea, hurrengorako eskegirik >>\nPDF: Egin klik hemen honako ekintza hau burutzeko: Informazio hau PDF bertsioan jaitsi (295 Kb)\n[1. orria] Artapenaren kalitatea, hobetzeko modukoa; plazak, eskas oraino ere\n[2. orria] Artapenaren kalitatea, hurrengorako eskegirik\n[3. orria] Garraio egokitua: inbertsio garesti baina premiazkoa\n[4. orria] Eguneko zentroa aukeratzen lagunduko duten 10 erantzun eta konparaketako taula


Rimmel (GOSE-Naroa Gaintza) | Txantxangorria-Euskal karaokeak\nRimmel (GOSE-Naroa Gaintza)\nIpuin puta guzti hoietako printsesa arrosak\nzeharo nazkatzen nauten maitasun kantuak\nisildu behingoz eta sar ezazu mingain hori txuloan\nez baldin banauzu aspertu nahi, eman musu ahoan.\nEsaidazu ez jarraitzeko arrazoi bakar bat\nbaditut ez geratzeko nik beste hamar.\nZaude lasai ez zaitez saiatu ulertzen\nez dut zugandik ezer nahi.\nArdo beltz hori eran dezagun, zatoz hona\ngoitik behera erantzi nazazu eta goazen ohera\nei txikito, zaude lasai, zer uste zenuen ba?\nzutaz eroki maitemindu egingo nintzela?\nZu pozik zaude euria ari badu. Ni pozik nago euririk ez bada.\nZu pozik zaude euria ari badu. Ni pozik nago zu pozik ez zaudenean.\nPrevious Previous post: Kaila kantuz (Erramun Martikorena)\nNext Next post: Martuteneko trena (Imanol Urbieta)


Txapa optimizazioari eta ebaketari buruzko webcasta Autodeskekin. – GARAIA Parke Teknologikoa\nTxapa optimizazioari eta ebaketari buruzko webcasta Autodeskekin.\n2018 November 20, Tuesday BerriakBy komunikazioa\nJoan den urriaren 25ean, 2aCAD Global Groupetik webcast online bat aurkeztu zen produktuaren diseinu eta fabrikazioari buruz. Zehazki, txapa optimizazioaren eta ebaketaren gaian sakondu zen, Autodesken Produktu Diseinuaren eta Fabrikazioaren Collectionekin.\nWebcastean honako gai hauek landu ziren:\nNesting aukerak txapan.\nEbaketa makinetarako abiada Nesting Utility eta HSM bidez.\nProduktuaren diseinu eta fabrikazioko Collectionen lan fluxua.\nNesting terminoa (edo habiaratua) bat dator txapazko piezak, ebaki aurretik, gure xafletan kokatzeko modurik efizienteenarekin, alferrik galtzen dena ahalik ea gutxien izateko eta, beraz, produktibitatea handitzeko. Hain zuzen ere, txapa habiaratzeko Autodesk Nesting softwareak, zeina Autodesken Produktu Diseinuaren eta Fabrikazioaren Collectionen sartu den, alferrik galtzen den materiala optimizatzea ahalbidetzen du.\nGainera, Autodesk Inventorrekin integratuta dago, eta, ondorioz:\nAnyCAD teknologiaren bitartez, piezak edo modelatutako ahokadurak gehitu daitezke Inventorren edo erreferentziatuetan. Autodesk Nestingek DXF 2D produktuak inportatzea ahalbidetzen du.\nHabiaratzeko azterketa egiteko erabili diren Inventerreko piezen eta ahokaduren jatorrizko CAD modelorako lotura mantentzea. Aldaketak egiten badira, Autodesk Nestingek automatikoki eguneratzen ditu dauden azterketak, egindako aldaketa oro geometrian islatzeko.\nMaterialaren propietateak automatikoki itzultzea Inventor modelotik, edo materialak definitzea habiarazteko ingurune batean.\nHabiaratzeko azterketaren zati bakoitzaren lehentasuna ezartzea, eta geometria txikiagoak definitzea betegarri moduan.\nHabiaratzeko azterketak HSMn erabili daitezke, makinaketa egiteko.\nGehiago jakin nahi baduzu Autodesk Collection eta bere lan fluxuaren bidez piezak optimizatu eta ebakitzeari buruz, aurkezpenaren grabazioa ikusi dezakezu esteka honetan:


Datorren astelehenean, Usurbil F.T. laguntzeko elkartasun zozketa - Kalezar - Noaua.eus\nDatorren astelehenean, Usurbil F.T. laguntzeko elkartasun zozketa\nNoaua Aldizkaria 2020-07-22 08:00\nCovid19-aren eraginez martxoan jarduna eten behar izan zuen futbol klubak bizi duen egoera zaila leuntzeko, asteotan saltzen aritu diren errifen elkartasun zozketa datorren astelehenean (uztailak 27) egingo dute Haranen.\nCovid19-ak herriko kirol taldeetan ere bete-betean eragin du. Egoera zail honetan Usurbil F.T. laguntzeko elkartasun zozketa antolatu dute. Futbolari ezagunen kamisetak, herriko musika taldeen sortze lanak... irabazteko aukera eskainiko dute, euro bakarrean eskura daitezkeen errifek.\n“Covid19-ak eragindako zailtasunen aurrean, Usurbil F.T. osatzen dugun jokalari eta familiak laguntzeko elkartasun zozketa” antolatu dute futbol klubetik. Aipatu moduan, errifak salduz bildu nahi duten laguntza, “egoera zail honen aurrean jokalari eta gurasoek urtean zehar ordaindutako kuotaren zati bat berreskuratzera” bideratu nahi dute. Saldutako errifen artean, futbol jokalari ezagunen kamisetak edota herriko musika taldeen hainbat sortze lan zozketatuko ditu Usurbil F.T.-k uztailaren 27an 18:00etan Haranen. “Usurbil F.T.-k eskerrak eman nahi dizkie zozketa hau egiten lagundu diguten guztiei”.\nZozketatuko dituzten opariak\nOndoko irudietan dituzuen sariok zozketatuko dituzte uztailaren 27an:\n1. saria: Asier Illarramendiren kamiseta, Zaparra taldearen diska, argazkia eta baloia.\n2. saria: Mikel Oyarzabalen kamiseta, Odolaren Mintzoa taldearen diska, argazkia eta baloia.\n3. saria: David Zurutuzaren kamiseta, Iñorkiñak taldearen diska, argazkia eta baloia.\n4. saria: Yuri Berchicheren kamiseta, Hotzikara taldearen diska, argazkia eta baloia.\nSari berezia: Imanol Agirretxeren kamiseta, botak eta Izeberg taldearen diska.\nGogoan izan, covid19-ak futbol denboraldia eta Usurbil F.T.-k antolaturiko ekimen guztiak eten zituen martxoan. Maiatzean, Gipuzkoako Futbol Federazioak amaitutzat eman zuen 2019-20 denboraldia. Erabakiak berri ezinhobea ekarri zuen Usurbil F.T.-rentzat. Sailkapeneko lehen postuan zegoen erregionalen taldea mailaz igo zen.\nIrudiak: Usurbil F.T.


‘Bertsolaritza irakaskuntzan txertatzeko’ udal-programak D eredua duten bederatzi ikastetxe publikotako 36 adingabe talde izanen ditu | Ayuntamiento de Pamplona\nUrtero, duela 23 urtetik hona, Iruñeko Udalaren proposamen hori, batez beste, 10 eta 12 urte bitarteko 700 haurrengana heltzen da\nIruñeko Udalak jarraipena emanen dio ‘Bertsolaritza irakaskuntzan txertatzeko’ programari, Lehen Hezkuntzako 5. eta 6. mailakoei zuzenduta, hiriko D ereduko 9 ikastetxeetan. 2008an abiatutako udal-ekimen hau orduz geroztik ikasgeletan egonkor mantendu da, eta xede du ikasleei bertsolaritzaren oinarrizko teknikak ezagutaraztea, ahozko adierazpena lantzea eta testuinguru ez-formaletan hizkuntza modu ludikoan erabiltzea.\nTokiko Gobernu Batzarrak asteleheneko saioan onetsi du ikasturte honetarako zerbitzuen kontratua adjudikatzea Nafarroako Bertsozale Elkarteari 45.000 euroan (BEZetik salbuetsita). Guztira 540 ikastordu emanen zaizkie 36 talderi (1.250 euro taldeko), betiere ikastetxe bakoitzeko irakasleekin koordinatuta. Kontratua onesteko eta adjudikatzeko ekitaldia aldi berean egin da saio horretan, Nafarroako Bertsozale Elkartea kontratu horren prestazioak egin ditzakeen entitate bakarra baita. Aurreikusita dago kontratuaren lau luzapen egiteko aukera, 2025/2026 ikasturtera arte.\nEdizio honetan honako talde hauek parte hartuko dute: Patxi Larrainzar IPko sei talde, Hegoaldeko hiru, Etxepareko sei, San Frantziskoko lau, Amaiurreko bost, Elorriko hiru, Sanduzeilaiko bi, Buztintxuriko bost eta Mendigoitiko bi. Taldeetako bakoitzak ikasgai horretako 15 ikastordu jasoko ditu. Aurreko ikasturtean 10 eta 12 urte bitarteko 750 ikaslek parte hartu zuten.\n‘Bertsolaritza irakaskuntzan txertatzeko’ programaren bidez arte-modalitate horren oinarrizko printzipioak ezagutarazi nahi dira, historiatik, doinuetatik, metriketatik eta errimetatik hasita, zeinak ariketa eta jolasen bidez irakatsiko baitira, saioen bukaeran idatzitako eta bat-bateko bertsoak konposatzera heldu arte. Hori horrela, proposatutako ariketen bidez Lehen Hezkuntzako berezkoak deiren gaitasun ugari lantzen dira : ahozkotasuna, talde-lanean aritzeko gaitasuna, norberarekiko konfiantza, sen kritikoa, ekimena, interesa, sormena eta lanak jendaurrean azaltzeko gaitasuna, besteak beste. Programa testuinguru ludikoan egiten da, eta hizkuntzaren erabileran sakontzea du xede, hizkuntza- eta komunikazio-gaitasunak ardatz harturik.\nNafarroako Bertsozale Elkartea irabazi asmorik gabeko kultur erakundea da, eta Iruñeko Udalarekin elkarlanean aritzen da Sanferminetako programako bertsolarien emanaldietan eta ‘Bertsoaroa’ programazioan, zeinak aurten 31 urte bete baititu.\nLangile eta material espezializatuak\nNafarroako Bertsozale Elkarteko lau irakasle espezialista bertsolaritzaren hasi-masiak irakatsiko dituzte, eta batik bat ahozko adierazpena landuko dute, komunikazio- zein gizarte-trebetasunak ere jorratuz. Talde bakoitzak saio bat jasoko du astean, irakasleetako baten eskutik, eskola-orduen barruan eta 15 ordu bete arte.\nProgramaren oinarria ‘Bertsolaritzaren curriculuma’ da, 2008an argitaratutako eta HUEZIk (Mondragon Unibertsitateko Humanitate eta Hezkuntza Zientzien fakultatea) eta Bertsozale Elkarteko irakasleek idatzitako lana. Bertsolaritzari lau arlotatik heltzen zaio: hizkuntza, kultura, musika eta trebetasun pertsonal zein sozialak. OCDaren helburuekin bat datorren materiala da.\nHalaber, ‘Mundu bat bertso I, II eta III’ ikasmateriala programa garatzeko gida da. 2018tik ikasleek zein ikastetxeek eskura dute www.bertsoikasgela.eus atari digitala, Programan lantzen diren edukiak modu digitalean jasotzeko Bertsozale Elkarteak garatutako plataforma.


Saioa Alkaizak irabazi dau Nafarroako Bertsolari Txapelketea - bizkaie.biz\nBizkaie! 2021-11-29 08:28 Bertsolaritzea\nAnaitasuna kiroldegiko finalean 1.750 entzule batu dira.\nSaioa Alkaiza eta Estitxu Arozena (argazkia: XDZ-Josu Santesteban) | Ikusi handiago | Argazki originala\nTxapeldun barria dau Nafarroak, lehenengo aldiz Saioa Alkaizak irabazi dauelako, 1.750 lagunen aurrean Iruñeko Anaitasuna kiroldegian jokatutako finalean. Ibilbide luzea dau Alkaizak, baina orain arte Nafarroako Bertsolari Txapelketako finalera heldu barik egon da. Lehen finala eta lehen txapela, beraz, berarentzat. Eneko Lazkoz izan da bigarren.\nZortzi bertsolarik igon dabe oholtzara, urriaren 2an hasitako txapelketan kanporaketarik kanporaketa onenak izan diranak. Ekitaldiaren lehen zatian, bosna ariketatan kantau dabe zortzirek: binaka zortziko handian, binaka zortziko txikian, banaka puntu erantzunean, binaka hamarreko txikian, eta banaka bakarkako lanean. Ariketa horreetan Saioa Alkaizak eta Eneko Lazkozek batu ditue puntu gehien, eta horrenbestez, buruz burukora pasau dira.\nHirugarren buruz burukoa izan dau Lazkozek Nafarroako Txapelketan, baina oraingoan be ez dau txapela jantzi, puntu gitxiko aldeagaitik izan bada be. Epaileek, danetara, 995 puntu emon deutsez Saioa Alkaizari eta 992 Lazkozi.\nOrain arte txapelduna, Julio Soto, hirugarren izan da 2021eko edizino honetan (627,5 puntu). Ondoren honeek: Joanes Illarregi (596), Xabier Silveira (592,5), Xabat Illarregi (582,5), Josu Sanjurjo (580,5) eta Eneko Fernandez (573).\nFinaleko epaileak honeek izan dira: Amaia Telletxea, Cesar Etxeberria, Joseba Beltza, Mikel Beaumont, Nerea Bruño eta Saioa Mitxelena.\nBehin puntuazinoen barri emonda, sariak banatzeko momentu hunkigarriaren txandea izan da. Estitxu Arozenak jantzi deutso txapela Saioa Alkaizari, eta era horretan, omenaldia egin deutso Nafarroako Bertsozale Alkarteak Arozenari. Ganera, Igor Elortzak oroigarria emon deutso irabazleari, Alkartearen izenean.\nGanerako sariak Nafarroako lau kultur alkartetako ordezkariek emon ditue -Goizuetako Umore Ona, Iruñeko Zaldiko Maldiko, Lesakako Arrano eta Tuterako Beterri-; era horretara, alkarteok urteetan bertsolaritzearen alde egindako lanari keinu egin nahi izan deutse antolatzaileek.


Ibai Fresnedo: "Botereari uko egiteko prest dauden gizonak behar ditugu indarkeria gainditzeko" - Arrosa\n“Gizonak ez gara munstroak”; horrela hasi omen zuen Michael Kaufmanek joan den urrian Emakundek gonbidatuta eman zuen hitzaldia. Kaufman, besteak beste, Lazo Txuria kanpainaren kofundatzailea da, emakumeek sufritzen duten indarkeriaren aurkako gizonen konpromisoa adierazteko nazioartean inoiz egin den kanpainarik ospetsuena eta hedatuenekoa, hain justu. Ba Berriako eztabaida gelan, beste esaldi bat gehitu zion Ander Bergara Emakundeko Gizonduz programako koordinatzaileak Kaufmanenari. “Munstroak ez bagara, zergatik existitzen da emakumeen aurkako indarkeria?”. Horretaz hausnartu dugu Ibai Fresnedorekin.\nPosted in ZebrabideaTagged #azaroak 25 #botere #emakume #gizon #hegemonia #ibai fresnedo #indarkeria #lidergo #maskulinitatea #matxista


BM: “Zainduz bizi Kids” kanpainak ohitura osasungarriak sustatzen ditu haien elikaduran\n2018 urr 25Zainduz Bizi Kids kanpaina\n“Zainduz bizi Kids” kanpainak ohitura osasungarriak sustatzen ditu haien elikaduran\nHaurren gizentasunaren eta gehiegizko pisuaren arazoak sortzen digun kezkak bultzatuta, BM Supermerkatuok 25 ikastetxerekin bat egin dugu, “Zainduz bizi Kids” kanpaina abian jartzeko. Ekimen berria da, haurren elikaduran ohitura osasungarriak sustatu nahi dituena, jarduera ludikoen eta hezitzailez osatutako egitarau baten bitartez. Horrekin, haurrak behar bezala garatzeko eta hazteko haurtzarotik elikadura egokia izateak, denetik jateak eta nutrizioan adituak direnen jarraibideak eta aholkuak kontuan hartzeak duen garrantzia azpimarratu nahi dugu.\nKantabria, Euskadi, Nafarroa, Errioxa eta Madrilgo 25 ikastetxetako lehen hezkuntzako 5.000 neska-mutikok hartuko du parte kanpainan. Torrelavegako (Kantabria) Jose Maria Pereda ikastetxea arduratuko da “Zainduz bizi Kids” kanpaina inauguratzeaz, ostiral honetan bertan, urriak 26.\nHainbat fase izango ditu asmo handiko kanpaina honek: nutrizionistak gurasoek elkartuko dira, askari osasungarriak egingo dira, eta tokian tokiko ekoizleekin esperientziak partekatu, elikaduraren zikloa ezagutzeko.\nI. Fasea: Heziketa-jardunaldia nutrizionistekin\nIkasturteko lehen hiruhilekoan egingo da lehenengo ekintza, nutrizionistek ikasleen gurasoei eskainiko dieten hitzaldi bat, hain zuzen ere. Ikastetxeetan bertan egingo dira saio horiek, eta gurasoei elikadurak beren seme-alaben hazkunde garaian duen garrantzia ikusarazten saiatuko dira adituak. Garapen-sasoi betean elikadura nolakoa izan behar den azalduko dute nutrizionistek, aste osorako menu osasungarria proposatu eta elikadurako kontzeptu oker batzuk desmitifikatuko dituzte. Aldi berean, gurasoek ere izango dute parte hartzeko eta dituzten zalantzak planteatzeko aukera. Gainera, saioaren informazio-txosten bat eta aholkuak, errezetak eta abar jasoko dituzte.\nII. Fasea: Askari osasungarria\nIkasturteko bigarren hiruhilekoan, askari osasungarriak banatuko dira ikastetxe guztietan. Orain dela 7 urtetik garatzen ari den "Ogitarteko bat zure Motxilan" kanpainaren jarraipen bat da, ekimen berri honen barruan sartu baita kanpaina hori. Beste edizio batzuetan bezala, lehen hezkuntzako ikasleek urdaiazpiko egosizko ogitarteko egin berria jasoko dute eskolatik irteten direnean. Poltsa berezi batean bilduta entregatuko dira ogitartekoak, askariaren onurei buruzko informazioa jasotzen duen idazki batekin batera.\nIII. Fasea: Elikaduraren zikloa\nEkimenaren azken fasean, tokian tokiko ekoizpen-guneetara bisitak egingo dira lehen hezkuntzako ikasleekin; hala nola haztegietara, baratzeetara... Gune horietan, produktua nola sortzen eta prestatzen den erakutsiko diete ekoizleek, eta instalazio guztiak bisitatzeko aukera izango dute. Bisita horren ondoren, gure supermerkatuetako batera joango dira, eta produktuaren zikloa osatuta ikusi ahal izango dute, eta produktuak nola jasotzen eta saltzen diren azalduko zaie. Azkeneko ekintza honekin, ikasleek elikaduraren zikloa nolakoa den bertatik bertara ezagut dezatela bilatzen da.\n“Zainduz bizi Kids” ekimenaren lehenengo edizio honen hiru faseak amaitu ondoren, haurren elikadura-ohiturei buruzko ondorioak eta joerak ezagutuko ditugu.


1990-11-18 "Burua babesteko osatu dut trilogia" | J.J. Petrikorena\nPako Aristi idazlearekin solasean argitaratu beri duen "Krisalida" liburuari buruz\n«Krisalida» argitaratu berri du Erein-en eskutik\nPako Aristi: "Burua babesteko osatu dut trilogia"\nDonostian, galiziar giroko taberna batean, anis kopa, roslia, kafe doblea eta begirada inuzenteaz hartu gaitu Pako Aristik. Urrestilako mutil onaren trazak. Bere komentarioak umore apurrez hasi ditu. Lastima Urrestilan ez harrapatu izana!\n"HERRI txiki batean bizi izan naiz beti. Asko miresten nituen idazleak, literatura mundua, eta nere nahia idazlea izatea zen. Proiektu bat nuen buruan: Hainbeste miresten nituen idazleen artean ezarri eta ni aintzakotzat hartzea".\nUrrestilatik «atakerako» plana prestatu zuen orduan, hogei urte zituela edo: Trilogia.\n"Nuen inseguridade handiagatik egin nuen, hots, bere atzean obra bat duten idazleen antzera hastea deliberatu nuen, idea literario zehatz eta polit bat jarraitu beharrean bizkarrak zaindu nahi nituen, hori izan zen abiapuntu sikologikoa. Gero, trilogia batek zer esan nahi duen? Etzekiat. Ze izan behar du, tematika berdintsua? Pertsonaiek jarraitu behar dute? Estilo bera?... ".\nPoterearekiko saio kritikoa\nHalaxe bada, kazetaritza ikasketak burutu bezain pronto idazterari ekin zion Pako Aristik, eta zortzi urte beranduago Belandia lurralde mitikoari eskaini dion trilogiak "Kcappo", 1985, ``Irene" 1987 eta orain "Krisalida" bere amaiera ezagutu du. Aldaketa nabarmenik bada noski lehen liburu hartatik azken honetara. Garai bateko Euskal Herria «trutulentoa»rennolabait aipatzekotanirudia emanez hasi zen «Kcappo»rekin, eta gaur egungo gizartearen fabula egiteraino iritsi da «Krisalida»rekin:\n«Nere lehen nobela mende haseran kokatua egon behar zuela pentsatu nuen; bigarrena erdialdera, eta azkena, gauregunera hurbildu nahi izan dut. Hori da zailena literaturan, gaur egungoa isladatzea, ez dakigulako zer esan nahi duen oraindik».\nHistoriaren katea berreraikitzeko saioa egin duela aitortzen du,\n«saio kritikoa, poterearekin kritikoa, berak dakarren tranparekin kritikoa. Gauzen arrazoin lehenengoa berreskuratu nahi nuen, memoria, hor dagoen bide hori, zerbait hori gertatzen denerako aurretik gertatu direnek osatzen duten katea».\nTximeleta zuri batek kontatzen digu liburuko pasadizo hau: «... Orduan bakarrik konturatu zon enbutu baten irudia zeukala munduak, eta enbutuaren pasadizorik estuena hasten zen lekuan zegoela Belandia (...) Eta zulo hartan katanduta zegoela ikusi zuen Belandia, eta biztanle haiek ezin zutela ez aurrera ez atzera egin».\n«Herri txiki baten kronika da azken finean liburua mintzo da Pako Aristi. Batzutan Euskal Herriarekin identifikatu daiteke eta bestetan Urrestilarekin bakarrik».\nFabula guztietan gertatzen den lez, honetan ere, animaliek beren batza dute.\n«Hor hizkuntzarekiko erreflexioa egin nahi izan dut. Gizakiak hizkuntzaren doaia galtren ari dira eta horren lekuko dira animaliak. Finean, gizakiarena ez da da bertsio baharra, badire beste bertsio batzuek. Adibide bat jarriko dizut: Igandero, Urrestilako tabernak, usoz, erbiz eta galeperrez betetzen dira. Animalia horiek esateko zutena tiroen bidez isildu egiten dela ikusten nuen eta nik aukera bat eman diet».\nKronika horren baitan hainbat eta hainbat istorio gertatzen da, Pako Aristiren dokumentazio lan sakonaren adierazgarri direnak:\n"Jatorri oso desberdineko istorioak dira, horietarik batzuk prentsan irakurriak: Indian kasu, ume bat suge handi bat ikusita mutu geratu zenekoa. Beste batzuk Galizia inguruan gertatutakoak dira, Ingalaterran... Kostako herri txiki batean, ekaitzak eta itsaso arroak bale bat kanpora bota eta bide erdian utzi zuen zeharka, hilda. Oso txunditu nauten istorioak, asko arritzen nautenak. Antologia bat osatzen dute, eta gizarte honen zehaztera datoz, istorio horien aurrean duen joeraren arabera ikus bait daiteke nolako gizartea den".\n"Liburu honetan gehiena erreala da, nere begirada kritikotik, nere umore apurretik landutako errealitatea".\nKontextu honetan, liburuan azaltzen diren pertsonaien karakterizazioaren atzean egungo hainbat pertsonai ezagun topa daiteke:\n"Izen gehienak Azpeitiako pertsonai errenlenak dira: Terri Primero, Segundo Canela, Sakeletxe... Hor joku bat plantentu dut: Asma ezazu zein den. Irakurketari ludikotasun bat ematen saiatu naiz. Desmitifikazioaren aldeko jarrera hartu dut. Mitifikatu eta dramatizatu egiten dira asko hemen gauzak. Beti distantzia bat jartzea kontseilatzen dut nik, eta umorearekin gauza bera...".\nPertsonai horietan badago beste mota bateko karakterizazioa ordea, on eta txarren artean egiten duena:\n"Hor salaketa bat dago Santiago de Compostelan, Manuel Rivas idazlearen hitzaldi bat entzutetik etorri zitzaidan burura. Hitzaldi hartan politiko asko zegoen. Horrelakorik ez dut gogoratzen hemen inoiz ikusi dudanik. Ikusten nuen halako disoziazio bat politiko eta idazlearen artean. Idazlea gehiago da gizartea ulertzen saiatzen dena eta bere eritzi eta fabulekin klabeak ematen dituena. Politikoak berriz herriak dituen kezketatik oso aparte ibiltzen dira".\nPako Aristik, gauzak esaten eta egiten dituen moduan, hamaika kritika eta gorespen jaso du. Honi buruz hitz eginez amaitu dugu solasalditxoa:\n«Etsaiak egiten dira mundu honetan, kontzientea nauk. Kontzientea nauk ere beldurrak ezin nauela isildu nahiz eta jakin gero kontrako joera bat sortuko dela. Orain artean barruko hori botatzen saiatu egin naiz, "eyaculadore precoz" baten erara; gero hartzen omen zaio neurria, ikasten omen da... ".\n"Badut gauzak esateko zintzotasun puntu bat, eta prentsa gauzak garbi esaten dituen pertsonaren bila joaten da, zukoa atera asmoz. Badakizu zuk kazetariak ze putreak diren! Ni hor dagoen jokoaz kontziente naiz. Orain arte inozente samar aritu naiz, fede ona nuen, konfidantza jendearengan. Azken bi urteotan desengainatu naiz ordea. Zenbait jendek duen beste alderdia ikusi dut: Aurpegi bat erakutsi eta bestea gorde. Zutaz gordea duen aurpegiarekin hitzegiten du, eta zure aurrean bestea erakusten du... Honek nigan aldaketa bat bultzatu duela ezin ukatu".\nFelipe Juaristi telebistara lanera joateko zai dauka. Joan aurretik azken gogoeta:\n"Liburu bat egitea asmo arrazional bat da, urtetan halako erabaki arrazionala askapen sikologikoa baino. Erabaki arrazional hori betetzen ez denean etortzen den bihurrikeria, zure buruarekin gustora ez egote hori. Sikologoaren fakturak ez ordaintzengatik idazten dela? Ez dut uste hori denik nere kasua".


Jeu de Paume (2005, Txalaparta) – Fito Rodriguez\nJeu de Paume (2005, Txalaparta)\nZorionez, beste ikuspegi bat dakarkigu Fito Rodriguezek liburu honetan. Magritteren margolanek logika hertsien eta murritzaileen legeak apurtzen dituzte maiz, munduaren muina ulertzeko beste logika bat badagoela iradokiz eta erakutsiz. Fitoren gogoetak eta berau egituratzeko era bide bertsutik doaz. Arruntenak eta materialenak diruditen gauzak sinbolismoz beterik ageri zaizkigu, liburuan bezala gure eguneroko errealitatean ere.\nAreago, gauzen (eta zer esanik ez, pertsonen eta gertaeren) materialtasuna bera, objektuena eta berauen irudiena, sinbolismoak barne-zeharkaturik dago alderik alde; sinbolismoak eta beronen oinarri eta adierazpide diren balioak ere barneraturik eta zeharkaturik, hain zuzen.\nMagrittek modu eder eta bortitzean erakusten diguna, eguneroko errealitatean ikus dezakegu, arreta apur bat jarriz gero. Izan ere, gauza oro gure (eta maizegi besteen) sinbolo eta balioen prismatik begiratzen ditugu, horretaz gehienetan jabetzen ez garen arren. Fisikoek eta materialistek ere bai, jakina. Gauzak, objekturik trinkoenak barne, ez dira, gizakiontzat, energia hutsa soil-soilik, egitura, funtzio eta esanahia ere bai baitira, Cassirer, Zubiri, Ricoeur, Cencillok eta besteek aspaldi erakutsi zuten bezala, Freud ahantzi gabe.\nGizon-emakumeok ere lau dimentsio horiez, besteak beste, osatuak gara. Izaki sinbolizatzaile eta desiratzaileak gara ororen gainetik, bestalde. Ez gara, beraz, materia edo energía hutsa. Zorionez!\nFito Rodriguezek liburu honekin trebeki plazaratu duen gogoeta bide berriztatzaile hau izanen ahal da gutako bakoitza geure buruarekin eta besteekin jostatzeko gomita, Jeu de Paume hauxe, bada, Konkordia bila abiatzeko akuilu! ( Jose Luis Alvarez Santa Cristina)


Zierbenako Udala - Euskarazko Produktuen Katalogo berria paperean eta sarean, haur eta gazteentzako ehunka produkturekin\nEuskarazko Produktuen Katalogo berria paperean eta sarean, haur eta gazteentzako ehunka produkturekin\nUrteko garai honetan seme-alabei edo ingurukoei euskarazko liburuak, musika edota bideoak erosi eta oparitzeko aukera paregabea izaten dela kontuan hartuz, Euskarazko Produktuen Katalogoaren edizio berria osatu dute, beste urte batez -aurtengoa 14. Edizioa da-, Euskal Herriko 100 bat udal eta mankomunitatetako Euskara Zerbitzuk. Euskal Herriko hainbat lurraldetako teknikariak elkarlanean aritzen dira katalogoa prestatzeko, eta, alde horretatik, garrantzi berezia dauka egitasmoak.\nHorretaz gain, www.katalogoa.org webgunean, paperean jasotako produktuez gain, merkatuan aurkitu daitezkeen beste asko agertzen dira. Aukera dago, gainera, argitaletxearen denda birtualera iristeko produktuaren gainean klik eginez eta, nahi izatera, begiz jotako produktuaren erosketa etxetik egiteko. Urte osoan zehar bizirik eta eguneratua dagoen gunea da, argitaletxeek berek aukera baitute produktu berriak sartzeko merkaturatu ahala eta deskatalogatuak gelditu direnak kentzeko. Hartara, Euskarazko Produktuen Katalogoaren webgunea urte osoan kontsulta daiteke, eta irakurleek, beren iruzkinak eta komentarioak egin ahal izango dituzte bertan, irakurri, ikusi, entzun edota jostatzeko hautatu duten produktuaren inguruan.


Gehiengo osoari begira | Mundua | Berria\nNoiz sortua: 2012-06-17 00:30:00\nGehiengo osoari begira\nFrantziako sozialistek gehiengo osoa lortzeko aukera dute gaur Asanblea Nazionaleko bozetan, inkesten arabera\nSegolene Royalen balizko porrotak UMPren gainbehera estali du kanpainan\nFrançois Hollande presidenteak estuxeago edo erabateko lasaitasunez gobernatu ahal izango du datozen bost urteetan, gaurko hauteskundeen emaitzen arabera. Frantziako Asanblea Nazionalean «aldaketaren aldeko gehiengo zabala» izatea eskatu die herritarrei, eta aurreikuspenek hala gertatuko dela diote: legebiltzarrean gehiengoa izango dute ezkerreko alderdiek, eta baliteke sozialistek bakarrik gehiengo osoa eskuratzea ere, Ifop inkesta etxearen arabera. Baina dena alde eduki arren, etxe barruko arazoetan katramilatu da PS Alderdi Sozialista. Bozen kanpainaren arreta gunea UMPren nora ezean jarri ordez, Segolene Royalek eserlekua lortzeko izan ditzakeen zailtasunen inguruan zentratu da eztabaida politikoa.\nIfopen arabera, 284 eta 313 eserleku artean lortuko ditu PSk, eta gehiengo osoaren muga —289— erraz gainditzeko aukera du. Horrela, ez luke ez berdeen ez Ezkerreko Frontearen babesik beharko. Baina inkesta beraren arabera, diputatu sozialisten artean ez litzateke Royal egongo, eta PSk bera nahi zuen parlamentuaren presidentetzan. 2007an Frantziako presidentetzarako PSren hautagai izan zenak Olivier Falorni sozialista ohiari irabazi beharko dio La Rochellen Parisen aulkia lortzeko. Lehen itzulian botoen %32 lortu zituen Royalek, eta %29 Falornik. Bigarrenerako, aldiz, %58ko babesa aurreikusten diote sozialista ohiari, eta %42koa Hollanderen emazte ohiari.\nSozialisten arteko polemikaren sua presidentearen egungo bikote Valerie Trierwilerrek piztu zuen joan den eguenean: Falorni babestu zuen Twitterren idatzitako mezu batean. Erreakzio kate luzea ekarri zuen berehala. Martine Aubry PSko idazkari nagusiak, Jean-Marc Ayrault lehen ministroak eta Hollandek bera Royalen alde atera ziren, eta hautagaitza atzera botatzeko eskatu diote Faloniri. Alferrik ordea.\nRoyalek, dena dela, esan du ez duela amore eman, eta errespetua eskatu du, «emakume eta politiko bezala». Gainera, eskuinaren hautagai bihurtu izana leporatu dio Farloniri. «Eskuinak erabili egingo du, nire porrota nahi duelako garaikur gisa. Eskuinaren jarraitzaile gehienek berari emango diote botoa». Alderdikide batzuei ere «errebantxa jarrera» izatea egotzi die.\nNolanahi ere, Royalen geroak baino gehiago beldurtzen du PS abstentzioak. Lehen itzulian %42koa izan zen, orain arteko altuena. Herritar askok sozialisten garaipena ziurtzat jotzea eta gaur hauteslekuetara ez joatea da PSren beldur nagusia. Dena dela, inkesten arabera, sozialistek euren kabuz gehiengo absoluturik ez lortzea izango litzateke PSrentzat jokalekurik txarrena; eta hala ere, ez lukete arazorik izango gobernatzeko, berdeen eta Ezkerreko Frontearen laguntzarekin. 13-20 diputatu aurreikusten dizkiote berdeei, eta 8-10 ezkertiarrei.\nHollanderen egiaren unea bihartik aurrera hasiko dela uste dute Frantziako analista politikoek. «Baina gehiago eragingo diote Greziako bozek etxekoek baino», Dominique Reynie Fondapol berrikuntza politikoaren fundazioko zuzendariaren arabera. Orain arte ahotan hazkundea erabili badu ere, bozen ostean, halabeharrez, murrizketen garaia etorriko dela uste dute analista gehienek.\nUMP, FNri eskua luzatuta\nBitartean, Nicolas Sarkozyren porrotaz geroztik, nora ezean jarraitzen du UMPk. Bigarren itzulian hautagai sozialista baten eta FNko baten artean hautatu behar duten barrutietan boto askatasuna eman die jarraitzaileei, orain arteko jarrera aldatuz.\nSozialistek zein kontserbadoreek Errepublikaren Frontea delakoa erabili izan dute, eskuin muturra alboratzeko. Dena den, kontserbadoreen eta FNren artean harremana ez da inoiz erabat eten. 1988an Jacques Chirac François Miterrand sozialistarekin lehiatu zenean, Chiracek ez zion jendaurrean eskurik luzatu eskuin muturrari, baina Charles Pasqua bere barne ministroak zera esan zuen publikoki: «[FNk] funtsean, gure kezka berberak ditu, gehiengoaren balio berberak. Eta ez gara lotsatzen, gure nahia Frantzia indartsu bat dela esatean». Frantzia indartsu bat izan da, hain zuzen, Sarkozyren leloa azken hauteskundeetan. Haren porrotak, baina, gidari indartsu barik eta norabide jakin barik laga du alderdia, eta eskuin muturrari eskua luzatzea erabaki du, besterik ezean, sozialisten gehiengo zabalari kalte egiteko.\nLehen itzulian hiru milioi boto galdu ditu UMPk, eta inkestek diote 210-247 diputatu lortuko dituela orain —317 zituen lehen—. Kontserbadoreek eskuin muturraren kontra ez egiteak Asanblea Nazionalera eraman lezake FN, lehenengo aldiz 1988az geroztik. 61 hautagai ditu gaur lehian, baina inkestek zero eta lau diputatu artean aurreikusten dizkiote. Marine Le Penen alderdia legebiltzarrera sartzea kontserbadoreen errua dela iritzita, UMP «noraez erdeinagarri eta arriskutsuan» murgildu dela salatu du Harlem Desir PSko bigarrenak.\nUMPk bezala, zentroak ere behera egingo du: diputatu bi edo bakarra lor ditzake, inkesten arabera. MoDem alderdiko buruak du errua, Jean-Pierre Raffarin lehen ministro ohi kontserbadorearen ustez: «François Bayrouk ezkerrarekin hartutako konpromisoa zorigaiztoko keinua izan da zentristentzat. Horrek eraman ditu desegite prozesura». Raffarinen iritziz Bayrouk huts egin du Hollanderi babesa emanda. «Zentroa ez da eskuinera eta ezkerrera egin dezakeen espaziontzia. Zentroa eskuinarena da».\nKorsikako bi hautagai nazionalista Parisko legebiltzarrean sar daitezke


Jexux Artze Kultur Elkarteak antolatuta hiru kultur ekimen datozen egunetan: ‘Ane’ filma, ‘Konpromisoak’ antzezlana eta ‘Basabi’ eta ‘Kimu’ taldeen kontzertua. – Usurbil Eginez\nJexux Artze Kultur Elkarteak antolatuta hiru kultur ekimen datozen egunetan: ‘Ane’ filma, ‘Konpromisoak’ antzezlana eta ‘Basabi’ eta ‘Kimu’ taldeen kontzertua.\nAsteburu honetan Jexux Artze Kultur Elkarteak antolatutako “Udaberriko Ekitaldiak” ekimena hasiko da eta maiatzaren 15ean amaituko da. Hiru kultur ekintza antolatu dira: “Ane” filma, “Konpromisoa” antzezlana eta “Basabi” eta “Kimu” taldeen kontzertua.\n19:00 “Ane” filmaren proiekzioa Sutegin.\nXehetasunak: “David Pérez Sañudok zuzendu duen pelikula. Lide segurtasun-zaintzailea da; abiadura handiko trenaren obretan egiten du lan, kaleetan protesta sozialak eragiten dituen proiektu batean, hain zuzen. Lan egin eta gaua festan igaro ondoren etxera itzultzen denean, bi lagunentzako gosaria prestatzen du, baina bere alaba nerabea, Ane, ez dago etxean. Hurrengo egunean, Ane oraindik ez da agertu. Lide lasai dago, ziurrenik, aurreko egunean izandako eztabaida gogorraren ondorioz desagertuko zelako. Aneren gauzen artean bilatzen, konturatuko da ez duela benetan bere alaba ezagutzen”.\nSarrerak: 5 eurotan usurbilkultura.eus atarian salgai.\n19:00 “Konpromisoa” antzezlana Sutegin.\nAktoreak: Joseba Apaolaza, Ramon Agirre eta Zuhaitz Gurrutxaga.\nXehetasunak: “Antzezlan honek jorratzen ditu gizartean puri-purian dauden gaiak: adiskidetasuna, etika edo elkarrekiko konpromisoa. Aspaldiko lagunak pisua erosteko eroslearekin tratua egiteko prest daude. Eroslea edo engainatuko duten inuzentea? Eroslearen zain dauden bitartean bi lagunak elkarri belarria goxatzen arituko dira, mokoka, adar jotzen. Baina, halako batean, egoerak okerrera egingo du. Aspaldi gordeta zeuzkaten erremin eta sumindurak elkarri botako dizkiote. Eroslea bien arteko joko maltzur horretan, biktima bihurtuko ote da?”.\nOHARRA: Osasun arrazoiak tarteko, bertan behera geratu da “Basabi” eta “Kimu” taldeen kontzertua. Antolatzaileek emanaldia ekainera atzeratu dela jakinarazi dute. Jexux Artze Kultur Elkarteak eta Udalak adierazi dute aurki iragarriko dutela data berria: “Dena den, nahi duenak dirua berreskuratzeko aukera izango du kultura@usurbil.eus helbidera idatzita”.\nXehetasunak: “Basabi musika klasikoa eta txalaparta bere ohiko eremuetatik kanpo zabaltzeko sortu zen proiektua da. Txalapartaren hotsak sokazko musikatresnen sonoritatea disziplina biziago batera eramaten du. Labetik atera berria den Kronos lana eskainiko dute”.\nMusikariak hauek izango dira: Iñigo Coto bibolinarekin, Marina Barredo biolarekin, Ricardo de Lucas kontrabaxuarekin eta txalapartarekin aldiz, Sergio Lamuedra eta Txomin Dhers.\nBasabiren kontzertuaz gain, Kimu Txalaparta taldearen Kimu Berriak ikuskizunaren ale bat ikusteko aukera eskainiko digute Sergio Lamuedrak eta Txomin Dhersek egurrezko txalapartarekin”.\nPosted on 2021/05/07 2021/05/14 by usurbileginezPosted in Orokorra\nAurrekoa Aurreko sarrera: Maiatzaren 7tik 20ra Oiardo Kiroldegiak uztailean eskainiko dituen ikastaroetan izen-emateko aukera\nHurrengoa Hurrengo sarrera: 2021eko Kultur Biraren bigarren edizioa prestatzen jarraitzeko gaur bilera irekia Udarregi Ikastolan


Clínica Isturitz Masajeak - Clínica Isturitz\nRelated promotions 10 saoiak 270€\nHainbat masaje teknika erabiltzen ditugu, behar bakoitzara egokituak, helburua terapeutikoa, estetikoa edo ongizatea izanez.\nZirkulazio-masajea, drainatze linfatikoa, fisiorullage, erreflexologia edo shiatshu-a dira gehien erabilitako teknika batzuk.\nGure giharrak tenkatuak daudenean edo hainbeste esfortzu egin ondoren mina, gogortasuna edo gihar-espasmoak eragiten dituzten hondar-sustantziak pilatzen direnean. Giharren zirkulazioa hobetzean, masajeak substantzia toxiko edo kaltegarri horien eliminazioa azkartzen du. Aldi berean, odola eta oxigeno berria ehunetara iristea ahalbidetzen du, eta ondorioz, gaixotasun eta lesioen hobekuntza ere azkartzen du.


Umore bakarrizketak eta jolasen bertso saioa bihar Donostian, Euskaraldirako motorrak berotzen | herria | GAUR8 - mila leiho zabalik\nUmore bakarrizketak eta jolasen bertso saioa bihar Donostian, Euskaraldirako motorrak berotzen\nEuskaraldiaren edizio berri baten atarian, hausnarketarako motorrak berotzeko emanaldi bi antolatu dituzte Lanku Kultur Zerbitzuek eta Euskaltzaleen Topaguneak: «Txor txor umore bakarrizketak» eta «…Nahi dugu hitz eta jolas bertso saio tematikoak». Donostian izango dute estreinaldia bihar, Larrotxenen, 19.00etan.\nOihana Bartra saio tematikoetan parte hartuko duen bertsolarietako bat da. (Marisol RAMIREZ/FOKU)\nLanku Kultur Zerbitzuen eta Euskaltzaleen Topagunearen arteko lankidetzak antolatuta, emanaldi bi helduko dira herrietara azaroaren bukaeran abiatuko den Euskaraldiaren edizio berriari begira motorrak berotzeko.\nHizkuntza-ohiturei buruzko hausnarketa bultzatzea dute helburua. Ildo horretan, «euskaldunok eguneroko egoeretan euskararekiko ditugun harremanei buruzko gogoeta» egingo dute Beatriz Egizabalek, Nerea Arriolak eta Xabi Arteidak “Txor txor bakarrizketetan”.\nHorren ondoan, “…Nahi dugu hitz eta jolas bertso saio tematikoak” antolatu dituzte. Kasu honetan, Sustrai Colina, Jone Uria, Oihana Bartra eta Julio Soto bertsolariek «euskarak gure bizitza nola zeharkatzen duen» landuko dute, antolatzaileek aurreratutakoaren arabera.\nEmanaldi biak «Euskaraldiaren testuinguruan sortutako saioak» direla argitu dute. Horregatik, euskara hutsean izango dira eta «16 urtetik gorako eta euskara ulertzen duten herritarrei zuzenduta» daude.\nProposamen hauekin, «Ahobizi eta Belarriprest rolak eta hauek adierazten dituzten portaerak» gizarteratu nahi dituzte, hizkuntza-ohituren gaineko gogoeta bultzatu, Euskaraldiaren esperientziarako prestatu eta «inertziak apurtzeko» aukera dagoela nabarmendu.\nLehen emanaldia Donostian izango da bihar, Larrotxene kultur etxean, 19.00etan, Bagera Euskara Elkartearen eskutik, eta Nerea Arriolak emango dio hasiera.\nArgitu dutenez, bakarrizketak edota bertso-saioak antolatu nahi dituztenek marketina@lanku.eus helbidera idatzi behar dute eskaria egiteko.\nBakarrizketen emanaldi ugarik hitzorduak finkatuta ditzute jada. Biharko Donostiakoaren ondoren, Etxarri Aranatzen (hilaren 18an), Arrasaten (25ean) edota Espartzan (Urriaren 3an) izango dira hurrenak.\nBertso saioaren kasuan, oraingoz bi emanaldi daude lotuta Pasaian, azaroaren 22 eta 23rako.


«Herritarrek herriarentzat sortutakoa babestea beharrezkoa da» - Busturialdeko Hitza : Busturialdeko Hitza\n«Herritarrek herriarentzat sortutakoa babestea beharrezkoa da»\nNahia Quincoces mendexarra askotan izan da albiste HITZAn. Kirol ibilbidean lortutako lorpenak bildu ditu egunkariak. Han eta hemen dabilen arren, bertoko berri izateko aukera ematen dio eskualdeko egunkariak.1-HITZAren eragile/harpidedun zara. Zer esk...\nNahia Quincoces mendexarra askotan izan da albiste HITZAn. Kirol ibilbidean lortutako lorpenak bildu ditu egunkariak. Han eta hemen dabilen arren, bertoko berri izateko aukera ematen dio eskualdeko egunkariak.\nBertatik bertara bertoko albisteak euskaraz jasotzeko aukera eskaintzen digu. Hedabiderik hurbilenekoa da.\n2- HITZA sortu aurretik zure herriko albisteek ze leku zeukaten komunikabideetan?\nHain zuzen, HITZA sortu aurretik oso hurbilekoak ziren albisteen hutsune bat zegoela ikusten nuen. Lekeition, adibidez, bazeuden Zeresana aldizkaria bezalako komunikabideak, baina ez egunerokoak. Komunikabide horiek askoz ere epe luzerago ateratzen zituzten albisteak; hurbileko eta momentuko albisteak jasotzeko falta zegoen.\nBai, bien irakurlea naiz. Agian, lehen gehiago irakurtzen nuen papereko edizioa, eta orain, berriz, webgunera gehiago jotzen dut. Eguneko ia 24 orduetan gaude sarera konektatuta; albisteak gero eta momentukoagoak dira, eta Internetek aukera hori ematen du. Edonon zaudela ere konektatu zaitezke, bere abantailekin eta desabantailekin. Momentuan bertan enteratzen zara zer gertatu den, nahiz eta garai bateko esentzia hori, artikuluak sakonago irakurtzea, adibidez, galtzen duen.\nBertokoak, bai Mendexakoak eta Lekeitiokoak, eta albiste onak. Zoritxarrez, gutxiago izaten direnak, baina onak direnak. Gauza positiboak jasotzen dituztenak. Horrez gain, zelan ez, kirol albisteak ere gustuko ditut. Bestetik, berri txarrak edota albiste eskasak dira gustukoak ez ditudanak.\nGauza konkretuak baino emakumeen berdintasuna lortu den egoera baten gaudela irakurtzea gustatuko litzaidake. Hori albistea izatea. Bestalde, maila pertsonalean, aurtengo denboraldian mendiko eskian emaitza onak lortu ditudala. Emakume kirolarien lana jasotzen duzue. Zoritxarrez, orokorrean, oraindik ere komunikabideetan mutil kirolarien presentzia askoz ere handiagoa da.\nBai, tokian tokikoa jakiteko eta ezagutzeko ezinbestekok dira. Askotan alboan gertatzen denagaz ez gara enteratzen. Are garrantzitsuagoa da, gainera, gure hizkuntzan, euskaraz delako eta herritarrak protagonista dauzkana delako. Babestu behar dira momentu honetan beste mota bateko komunikabideek dutelako indarra, eta desinformazioa dagoelako edota batzuk kontrolatzen duten informazioa dagoelako. Guk sortutakoa, herritarrek herriarentzat sortutakoa babestea beharrezkoa da.


Salgai dira jada txuletaren festako sarrerak - Tolosaldeko Ataria.\nSalgai dira jada txuletaren festako sarrerak\nTolosaldeko Ataria 2017-11-17 10:20 Gastronomia Tolosa\nDatorren abenduaren 8tik 10era bitarte, lau otordu eskainiko ditu Zerkausiko jantoki erraldoiak; haurrentzako menua izango da nobedadea.\nBeste urtebetez, txuletaren festak abenduko jai egunak zaporez beteko ditu, Zerkausitik. Udalak iragarri du otorduetarako sarrerak eskuragarri direla jada, eta 45 euroan dastatu ahal izango dela menua. Aurten, gainera, haurrentzako eskaintza ere izango da. 943 69 74 13 telefonoan egin ahal izango dira erreserbak.\nAbenduaren 8an bazkaria eskainiko dute eta, hurrengo egunean, abenduaren 9an, bazkaria eta afaria; azkenik, abenduaren 10ean bazkariarekin biribilduko dute txuletaren festa, eta otordu horretan idi txuleta zerbitzatuko dute, gainera.\nMenuari dagokionez, urteroko eskaintza mantenduko du Zerkausiko jantokiak:\n- Nafarroako esparragoak\n- Kantauriko antxoak\n- Lodosako piperrak\n- Idiazabal gazta\n- Teila, zigarrotxoak eta Gorrotxa\nHaurrentzako menua 12 euro ordaindu beharko da:\n- Pasta edo arroz txuria tomatearekin\n- Oilasko errea txip patatekin / Eskalopea txip patatekin / Hanburgesa saltsan\n- Sandwich izozkia / Bainilazko natilak / Flana\nMahaian zein zutik\nIaz estreinatu zuen, udalak, Zizka Mizka Koxka gunea: Zerkausiko jantokiaren ondoan, mokadutxo bereziak dastatu ahal izateko gunea. Ostiral, larunbat eta igandean zabalduko dituzte barrak, eta 19-90, Barriola harategia, Txomin parrilla, Imanol Zubelzu, Fronton jatetxea eta Solana 4k, Eusko Label haragia dastatzeko.


Nolakoak diren tentazioneak,\neta zer diferenzia den tentazionearen\nsentitzearen eta konsentitzearen artean\nIduri bekizu, Filothea, Prinzesa gazte bat bere esposak neurrigabeki maite duena, eta zenbait gaixtok hura galdu eta haren espos-ohea lizundu nahiz, igorten dioela norbait amorezko mandatari lizun harekin bere nahi galgarriaz minzatzera. Lehenbizirik, mandatari hark Prinzesari erakusten dio bere nausiaren gogoa. Bigarrenean, Prinzesak mandatua hartzen du, edo gogotik, edo ez gogotik. Hirurgarrenean, edo konsentitzen du, edo eztu konsentitzen: halaber Satanek, munduak, eta haragiak, arima bat Iainkoaren semearekin esposaturik ikusirik, igorten diotzate tentazioneak eta gogoramenduak, eta hek direla bide, lehenik erakusten zaio bokhatua. Bigarrenean, gogoramendu hetan edo lakhetzen zaio, edo etzaio lakhet; finean edo konsentitzen du, edo eztu konsentitzen; eta hauk dire laburki erraitera, hirur pausuak gaizki egitera iautsteko, tentazionea, atsegina, eta konsentimendua. Eta hirur akzione hek hain agerriz ezagun eztirelarik bertze bekhatu suerte guzietan, badarik ere ezagutzen dira, ukhi ditezkeien bezala, bekhatu handietan eta gaixtoenetan.\nZein ere nahi den bekhaturen tentazioneak iraun baleza ere, gure bizitze guzian, ezin egin ginitzake Iainkozko maiestatearen desgogarako, hartan lakhetzen ezpazaiku, eta konsentimendurik emaiten ezpadiogu. Arrazoina da, zeren tentazionea hari denean ezpaigara gu hari, bainan pairatzen baitugu, bada hartan atseginik hartzen eztugunaz gero, ezin dukegu hobenik bat ere. Iondone Paulok denbora handiz pairatu zituen haragiaren tentazioneak, ordea ez xoilki etzen hargatik Iainkoaren desgogorako, aitzitik hek zirela kausa heldu zitzaion Iainkoari loria. Angela de Foligni doatsuak sentitzen zituen hain haragizko tentazione bortitzak, non urrikalkizuntzen baita hetaz minzo denean. Handiak ere ziren San Franzesek eta san Benediktok pairatu zituzten tentazioneak, batak elhorripetan, bertzeak elhurpean sartu eta erabilli baitzuten bere gorputza billusgorriturik, hekin iraungitzeko; badarik ere etzuten hargatik Iainkoaren grazia nihola ere galdu, aitzitik hura bere baitan hagitz emendatu zuten. Bihotz sendo bat behar duzu bada, Filothea, tentazioneen artean, eta ez sekulan iduki garaitua zarela zure desgogarako direino, bethi dakizula eta orhoitzen zarela bertze gauza dela tentazionearen sentitzea, eta bertze bat haren konsentitzea. Ezen senti detzakegu, gure gogoaren kontrako badira ere, ezin ordea konsentidetzakegu hetan atsegin hartu gabe, iakinik atsegina komunski dela konsentimendura heltzeko urratza eta pausua. Beraz gure salbamenduaren etsaiek eskaini diazagutela nahiz bezanbat beitha eta baska, beudez arduraki gure bihotzeko athetan sartu nahiz, erran diazagutela nahi duten bezanbat elhe, baina gogoa dadukagino hetan atseginik ez hartzeko, Iainkoa ezin ofensa dezakegu, erran derautzudan Prinzesaren senhar Iaunak ezin gaizkira har dezakeien bezala, hark enzuna gatik igorri zitzaion mandatari lizuna, haren erranetan plazer suerterik hartu ezpadu.\nGuziarekin ere diferenzia hau da arimaren eta Prinzesa haren artean, zeren Prinzesak desohorezko mandatua enzun duenean, on bazaio kanpora dezake mandataria, hura geiago enzun gabe, bainan eztago bethi arimaren ahalean tentazionearen ez sentitzea, bethi ahala duelarik haren ez konsentitzeko; hargatik tentazioneak luzeki dirauelarik, kalterik ezin egin diazakegu, gure desgogarakoa deino.\nOrdea tentazionearen ondoan etor ditekeien atseginaz bezanbatean, zeren bi parte baititugu gure ariman, bat beherekoa, bertzea gainekoa, eta beherekoak ezpaitarraio bethiere gainekoari, aitzitik bere lanak egiten baititu beregain, hainitzetan gertatzen da behereko parteak atsegin duela tentazionean gainekoaren konsentimendua gabe, aitzitik haren oldearen kontra: eta hori da Apostoluak deklaratzen duen gudua eta gerla, erraiten duenean bere haragia guthiziatzen dela espirituaren kontra; badutela mienbroek lege bat, eta espirituak bertze lege bat duela, eta hala bertze horrelako gauzez.\nIkusi othe duzu egundaino, Filothea, suko ikhatz gorri murru handi bat hautsez estalirik? nihor heldu denean hamar edo hamabi orenen buruan handik su bilha, eztu kausitzen guti bat baizen sukhaldearen erdian, ta oraino nekhez; han zen bada, kausitzen denaz gero: eta hartaz bertze ikhatz lehen hillak berriz pitz eta irazeki ditezke: orobat da gure bizitze espiritualean tentazione handien eta bortitzen artean dagoen karitateaz. Zeren tentazioneak, bere atsegina sararazirik behereko partean, arima guzia hautsez, iduriz behintzat, estaltzen du, eta Iainkoaren amudioa den lekurik xipienean hertsten du: zeren ezta geiago ageri nihon ere bihotzaren erdian, espiritupean barrena baizen, badirudi ere eztela han eta nekhez aurkhitzen da. Badarik ere egiaz han da, halaz eta, gure arimako eta gorputzeko ondar guziak nahasiak direlarik, gogoa fermu dadukagunaz gero ez bekhatuaren, ez tentazionearen konsentitzeko, eta gure kanpoko gizonak duen atsegina barrenekoari desplazer zaionaz gerostik. Eta gure borondatearen ingurunetan dagoelarik, ezta halarik ere hartan barrena; hargatik ezagun da halako atsegina dela nahi gabezkoa, eta halakoa deino, ezin ditekeiela bekhaturik.


Urak landutako harribitxia | EIBZko liburutegia\nHaitz harresi baten barruan gotortuta dago Valderejo. San Lorentzo baselizatik mendebaldera Anderejo mendilerrorantz hedatzen bada ere, natur parkearen bihotza Santa Ana (1.042 metro), Vallegrull (1.226 metro), Recuenco (1.240 metro) eta Arrayuelas (1.129 metro) mendien artean dago. Han, larre eta basoak zabaltzen dira, baita dozenaka txoko ere, non urak zizelkatutako bazterrek Arabako txoko horretako ohitura eta kulturarekin bat egiten baitute.\nValderejora kotxez sartzeko bide bakarra Lalastran bukatzen da. Lalastran dago Valderejoko parketxea, eta natur parkearen barruan dagoen lau herrietako bat da. Gaur egun, biztanleak dituen bakarra da, Lahozekin batera; Villamardones eta Ribera herriak 1960ko hamarkadan biztanleak galtzen hasi ziren, eta gaur egun hutsik daude. Ordea, izan zirenaren zantzuak ikus daitezke: etxeen aurriak, harraskak, errotak…\nAlor guztiak elkar lotuta dauden arren, Leire Abin Valderejoko parketxeko gidetako batek nabarmendu du parkea bitan banatzen dela, funtsean, eta biak ondo ikusteko bi egunetan joatea komeni dela. Zati horietako bat Puron ibaiaren haizpitartetik doana da. Ibai horrek eman dio Valderejori kubeta forma, milurtekoetako erosioaren bidez, eta, uraren bideari jarraituta, parkearen zati deigarrienetako batzuk uzten ditu.\nHaizpitarterako bidean, ezinbestean Ribera herritik igaro behar du bisitariak. 60ko hamarkadan biztanle guztiak galdu zituen; «orduko biztanleek errepidea bertara eraman ez izateari leporatzen diote herriaren gainbehera», azaldu du Abinek. Jon Elorriaga Valderejoko basozainetako batek ideia hori berretsi du, eta azaldu du Valderejoko herrien artean ur gehien zuela —Puron ibaia erditik igarotzen da—, eta gaineratu du tenperatura atseginena zuela.\nRiberako harraskak, iturriak, etxeen arrastoak… Eta eliza. Muino baten gainean. Erromaniko estilokoa, San Esteberi eskainitako eliza horren barrualdera sartzeko aukera dago, kaiola baten babespean. Barruan pintura deigarri batzuk ikus daitezke, urteetan XV. mendeko erretaularen atzealdean ezkutatuta egon zirenak. Horma irudi horietan, Bibliako gai ugari lantzen dira, San Lorentzo ibarreko zaindariaren irudiarekin batera.\nRibera atzean utzi eta ondo markatutako bidean aurrera eginez, Puron ibaiak Santa Ana eta Vallegrull mendien artean zizelkatutako haitzartea suma daiteke. Garai batean kareharrizko pareta altu bat zegoen lekuan urak zuloak sortu zituen, eta, poliki poliki, egungo egitura geologikoa sortu zuen. Gaur egun, ibiltari gehien duen bideetako bat da hori, bai Lalastratik joandakoekin edota haitzartearen beste aldetik joandakoekin ere, Herranetik (Burgos, Espainia).\nAbinek azaldu du bidaia antolatu askok norabide bakarreko bidea egiten dutela. Autobusak Lalastran utzi, eta Herranera doa gero ibiltariak hartzera. Aukera hori ez dutenek leku beretik itzuli edota Santa Anako bidea har dezakete Valderejoko kubetara itzultzeko.\nGoitik ikusitako trantsizioa\nLeire Abinek bigarren egunerako proposatutako bidea, haitz artean beharrean, haitz gainetik edota horien aurretik igarotzen da. Inguruko mendi tontorretarako bideak ateratzen dira parketxetik bertatik. La Sierra mendatetik Vallegrullera oinez joateko aukera dago —abuztuaren 15etik abenduaren 31ra arte—, haitzezko harresiaren goiko partetik, Portillo, Recuenco eta San Lorentzo baselizatik igarota. Handik, Valderejoko ikuspegi aparta dago, baita hango herriena ere. Bide horiekin gozatzeko aitzakia ederra ematen du urriaren azken asteburuan han egiten duten mendi martxak.\nValderejo iragaite klima eremuan kokatuta egonda, gunean egotearen berezitasunak suma daitezke basoetarako zein haitzetarako bidean gora egin ahala. Zuhaitzik ohikoena pinu gorria da, baina klima mediterraneoko artea eta klima atlantikoko pagoak daudela azaldu du Abinek. «Hegoaldera ematen duten paretetan artea da nagusi, eta iparraldera ematen duten horietan pagadiak daude».\nBide horretan historia aurretik ibilaldia ere egin daiteke oharkabean. El Gustal iruinarria, 3,75 metrokoa, ibilbide horretako leku adierazgarrienetako bat da. Ikerlarien arabera, duela 5.000 urte inguru kokatu zuten han; 1982. urtean antzeman zuten lurrean botata eta apurtuta, baina 2007an bi parteak elkartu eta zutik jarri zuen Arabako Foru Aldundiak.\nNatur parkean beste bi iruinarri daudela azaldu du Abinek, biak botata dauden arren. Horiez gain, Lerongo mendatean labar-pinturak ere ikusgai daudela gaineratu du Abinek. 2006. urtean Arabako Arkeologia Institutuko kide batzuek aurkitu zituzten Brontze Aroko pintura horiek, duela 2.000-3.000 urtekoak. Dena den, aurkitu zituztenetik okerrera egin dutela ohartarazi du Abinek, jarritako babesak eraginda.\nIbilbideez gain, Lalastran ikusteko moduko beste zenbait pizgarri ere badaude. Herriko erlojua, errota, bolatokia, baita museo etnografikoa ere. Urteetan inguru horretako biztanleen egunerokotasuneko objektuekin: lihoa landatu eta manipulatzeko objektuak, herriko lanak banatzeko sistemak… Haitzean hondoratutako harribitxiaren historia hobeto ulertzeko gakoak ematen dituzten giltzak, hain zuzen ere.\nFauna aberatsa, saien hegoen itzalpean\nGiro ugari daude Valderejon, eta horrek animalia askori babeslekua ematen die; dena den, guztien artean, haitzetan bizi diren hegaztiek dute garrantzirik handiena, eta, horien artean, putreek.\nEuskal Herriko natur parke txikienetan hirugarrena izan arren —Bertiz eta Pagoetakoen aurretik— Valderejok animalia aniztasun handia du. Zuhaitzetan, lurrean, ibaian… Ordea, haitzetan bizi diren hegaztiek dute pisurik handiena protagonismoa banatzean: sai zuria, aztorea, belatz handia… Dena den, protagonista nagusirik badago sai arrea da, parketxearen aurreko eskultura ikusita sumatu daitekeenez.\nHegazti handi horien populazioa egonkortu da azken urteetan; 90 eta 100 bikote artean bizi dira, batez ere, Vallegrullgo pareta handian. Ibarretik bertatik begiratuta, erraz sumatu daitezke zuloak pareta horretan, non habiak egiten baitituzte, eta ibiltaria nekez etxeratuko da sai bat ikusi gabe.\nHegaztien garrantzia agerikoa da, parketxeko eskaintza ikusita. Edonondik paseatuta saiak ikustea ohikoa bada ere, hegaztiak behatzeko ibilbide jakin bat dago. Bestalde, hiru ibilbidetan eragiten dute hegaztiek. Hain zuzen ere, urtarrilaren 1etik abuztuaren 15era haitzen goiko aldetik eta habien ingurutik doazen bideak itxita daude putreen hazkuntzari ez erasateko. Hortaz, natur parkeko bide guztiak irekita izango dituzte urte bukaera arte hara doazen bisitariek.\nHegaztiak parketxetik bertatik ikus daitezke, Vallegrull mendiko haitzetako habiak ikus baitaitezke. Ordea, handik aterata eta Villamardoneserako bidean aurrera eginez dagoen begiratokitik, ikuspuntu ezin hobea dago sai arreak ikusteko. Horrekin nahikoa ez dutenek, berriz, ibilbideari jarraitu, eta San Lorentzo baselizara jotzeko aukera dute. Handik, Vallegrulli bizkarra emanda, natur parkearen beste aldean, Valderejon bizi diren sai zuriak ikus daitezke kataloxa erabilita, sai arreak azpitik pasatzen direla. Animalia hori desagertzeko arriskuan dago gaur egun, baina aurten Valderejoko bikoteak txita izan du, eta Leire Abin parkeko gidariak jakinarazi du San Lorentzo aldean ikusi izan dutela.\nHaitzetan hazten diren aurretik hegazti horiekin guztiekin batera, Valderejoko zerua zeharkatzen arrano beltza ere ikusi ohi dela jakinarazi du Jon Elorriagak, parkeko zaindarietako batek. Ordea, gaineratu du ez dakitela non dagoen animalia horren habia. Horiez gain, belatxinga moko horia, harkaitz zozo gorria eta beste hainbat hegazti daude.\nBasurde eta arrabioak ere bai\nValderejon giro ugari daude, eta, horrenbestez, basoetan ere animalia asko ikus daitezke. Adierazgarrienak orkatza, basurdea, azeria, lepazuria, basakatuak eta urtxintxak dira. Otsoa bera ere agertu izan da azken urteetan Arabako inguru horretan. Animalia horrek gainerakoei eragin dituen eta eragin ditzakeen kalteen ondorioz, artzakurrak ere badaude parkean, seinale batzuek ohartarazten duten gisan. Lahozeko etxaldeko zaldiak, behiak eta astoak dira nagusi, baita ardiren bat edo beste ere.\nParetetara gerturatu ahala muskerrak edota arrabioak ikus daitezkeela esan du Abinek, baita amuarrainak eta ezkailuak ere Puron ibaiaren ur hotzetan. Ibaiaren inguruan animalia asko dago. Besteak beste, apo pintatuak eta baso-igel gorria ere aurki daitezke inguru horretan, saien hegoen itzalaren begiradapean.\nKategoria Berria egunkaria, Ingurumena, etiketak 2013, Berria, Ingurumena, Jon Rejado, Natur parkeak, Valderejo by liburutegia. Gorde lotura.


URNIETA 2018-04-15 11:43\nIturria, udaberriko loraldiaren bila\nEuskadi-Murias taldeko urnietarra Tour des Alps (Trentinoko Giroa) proban ariko da, astelehenean hasita. Astelehenean zortzi hilabete beteko dira Mikel Iturriak izterrezurra hautsi zuela, erorketa batean.\nMunduko Kopako bi probatan parte hartu du Mikel Alonso urnietarrak. Argazkia: RFEC.\nOrduz geroztik jo eta su aritu da errehabilitazioan, gimnasioan eta bizikletan, lesioa ahalik eta ondoen osatu, eta berriro bizikleta gainean lehiakor izateko esperantzarekin. Egunak mantso pasa dira, eta errekuperazioa poliki, baina Iturriak indartsu ikusten du bere burua, eta hasi berri den udaberrian hainbat proba korrituko ditu, helburu xume baino garrantzitsuarekin: “berriro lehiakor izatea, txirrindulari sentitzea”.\n17 egunetan lehiatu da, eta esan beharrik ere ez, nabaritu du erritmo falta. Euskal Herriko itzulia korritu zuen taldean lekua bazeukan, sasoi puntu onean egon izan balitz, baina nahiago izan zuen Frantzia aldean proba batzuk korritu, eta sasoia findu, apirila, maiatza eta ekaineko lasterketei prestatuago ekiteko. Astelehenean hasiko du bi hilabete luzeko txangoa Europan barrena, eta nola, gainera. Italia eta Austrian da lehen hitzordua, Trentinoko Giroa zena (egun Tour des Alps da, ofizialki). Giroan aurrean ibili nahi duten txirrindularien gustuko itzulia da Trentino, World Tour-eko hainbat talde indartsu erakartzen dituena. Besteak beste, Froome eta Pinotekin batera lehiatuko da Dolomitetako malkar tenteetan.\nApirilaren 22an Giro dell’Appenino korrituko du Euskadi-Murias taldeak, egun batez. Maiatzaren 4tik 6ra Madrilgo Itzulia, 8tik 13ra Dunkerqueko lau egunak, 16tik 20ra Norvegiako Itzulia, Luxenburgokoa ondoren, eta zikloa bukatzeko, Iturriak ondo ezagutzen duen proba: Route du Sud edo Hegoaldeko Itzulia (ekainak 14-17), eta Espainiako Txapelketa. Ez dio helmuga jakinik jarri nahi bere buruari: “Tropelean egon eta lehiatzeko gai naizela ikusita konforme nintzateke”.\nUdaberria bukatzerako hankak erabat zukututa izango ditu Iturriak, baina denboraldia ez da orduan bukatuko. Asteartean baieztatu zen Euskadi-Murias taldeak Espainiako Vuelta korritzeko gonbidapena jasoko duela, ofizialki, eta hori, noski, berri bikaina da. Iturriak denboraldiko azken itzuli handia korrituko duen zortzikoan egon nahi luke, eta uda horretara bideratuko du, Donostiako Klasikoa eta Burgosko Itzulia korrituta. Taldeak ere badaki urteko lasterketa garrantzitsuena dela.\nAlonso, iparraldeko klasikatan\nMikel Alonso Espainiako 23 urtez azpiko selekzioarekin lehiatzen aritu da Munduko Kopako bi probatan: Gante-Wevelgem eta Flandesko Tourra. Lehen proba bukatzea lortu zuen, ez bigarrena, Oude Kwaremont horman zulatu eta atzean geratu baitzen. Esperientzi ona izan dela dio Alonsok, “oso proba politak baitira”. Hurrengo asteetako plangintza ere bete-betea dauka: ZLM Tour selekzioarekin, eta Fundazioarekin Asturias eta Aragoiko Itzuliak, Espainiako Txapelketa eta Ronde d’Issard.


Zorionak eta Urte Berri On. Con villancicos vascos dZorionak eta Urte Berri On. Cambridge-etik gabon-kantekin eta Tolosatik Olentzerorekin 1952anesde Cambridge y con Olentzaro desde Tolosa en 1952\nAbe 17, 2019\n2019an amaitzear dago eta data hauek aprobetxatu nahi ditugu gure lagunak eta irakurleak zoriontzeko. Azken finean pasatu izandakoa eta hurrengo 365 egunak planeatzeko momentu oso ona bait da, eta era berean, guztioi, etortzear dagoena pasatutakoa baino hobeagoa izan dadin opa izateko garaia.\nHoberena opa dizuegu. 2020a berri onez beterik egotea eta guztiok pozago eta pixka bat hobeago bizi gaitezen.\nEta tradizio bilakatzen den zerbait. Sinbolismoz beteriko irudia aukeratu dugu. Gure ate guztietan, “Gure herrialdearen ateetan” Eguzkilorea. Ispiritu maltxurrengatik urrun eta 2020a urte bikaina izateko jarraitu beharreko bidea argituko gaituen Argia izatera laguntzeko.\nPrevious articleGregorio Arrien hil da. Euskaldun bat, pasionista bat, historialari bat, patriota bat\nNext article2019. Kultura-harreman handiko urtea Eskoziaren eta Euskadiren artean